Pendaftaran perkahwinan sivil pasangan bukan Islam oleh Saifuddin Nasution tiada unsur agama – JPN

KUALA LUMPUR: Jabatan Pendaftaran Negara (JPN) menegaskan, sesi pendaftaran perkahwinan yang dijalankan di JPN yang ada kaitan dengan video tular pembabitan Menteri Dalam Negeri, Datuk Seri Saifuddin Nasution Ismail, adalah berlandaskan undang-undang sivil di bawah Akta 164.

JPN pada kenyataan hari ini berkata, proses pendaftaran Perkahwinan Sivil terbabit tidak melibatkan, tidak menyerupai, tidak melambangkan dan tidak dipengaruhi dengan mana-mana ritual keagamaan atau adat sesuatu kaum.

“Lafaz ikrar yang dituturkan oleh pendaftar adalah perkataan yang terkandung dalam Seksyen 23, Akta 164 yang berbentuk keterangan sifat perkahwinan sivil semata-mata.

“Ianya juga persetujuan dan kesanggupan pasangan menerima perkahwinan tersebut dengan rela hati tanpa paksaan dari mana-mana pihak.

“Malah sesi pendaftaran Perkahwinan Sivil dengan YB (Yang Berhormat) Menteri (Saifuddin Nasution) ini diadakan sebagai acara istimewa untuk pasangan terpilih ketika sambutan Hari Pendaftaran Negara setiap tahun,” katanya.

JPN merujuk video yang sedang tular di media sosial dan aplikasi WhatsApp ketika ini berkaitan Saifuddin Nasution sedang mendaftarkan perkahwinan sivil pasangan bukan Islam di Pejabat JPN Putrajaya sempena Majlis Sambutan Jubli Intan JPN yang diadakan pada pagi ini.

“Video terbabit adalah rakaman yang mana YB Menteri dijemput oleh JPN untuk merasmikan Majlis Sambutan Jubli Intan Jabatan pada hari ini.

“Antara pengisian program adalah mendaftarkan perkahwinan sivil dua pasangan yang sudah dipilih oleh JPN.

“JPN adalah agensi yang bertanggungjawab melaksanakan pendaftaran perkahwinan sivil serta merekodkan maklumat perkahwinan dan perceraian bagi bukan Islam selaras dengan Akta Membaharui Undang-undang (Perkahwinan dan Perceraian) 1976 [Akta 164],” katanya.

Berdasarkan akta itu, katanya, Menteri Dalam Negeri adalah menteri yang bertanggungjawab bagi pendaftaran perkahwinan sivil yang mana ia membolehkan beliau melakukan pendaftaran perkahwinan pasangan bukan Islam.

Menurutnya, selain Menteri Dalam Negeri, Ketua Pengarah Pendaftaran Negara, Timbalan Ketua Pengarah Pendaftaran Negara, Pengarah Bahagian Perkahwinan dan Perceraian, Pengarah Pendaftaran Negeri serta pegawai dan kakitangan JPN yang bertugas di Bahagian Perkahwinan dan Perceraian sebagai Timbalan Pendaftar Perkahwinan turut diberikan kuasa terbabit.

JPN meminta orang ramai supaya berhenti menyebarkan maklumat yang tidak benar dan meneliti setiap berita yang dibaca dan diterima bagi memastikan ketenteraman awam negara terus terpelihara.

Maklumat lanjut boleh diperoleh dengan menghubungi JPN di talian 03-8880 7077 atau emel ke pro@jpn.gov.my. – Harian Metro

Author

Media Variasi

View all posts

View all posts


Aksi amah pukul bayi dirakam CCTV

PETALING JAYA: Seorang wanita membuat laporan polis selepas kecewa dan marah dengan pembantu rumah yang memukul dan menghayun bayi perempuannya yang berusia dua bulan dalam satu kejadian kelmarin.

Wanita yang dikenali sebagai Amyra Nadya berkata, dia menyedari kejadian itu selepas meneliti rakaman televisyen litar tertutup (CCTV) rumahnya selepas mendengar bunyi kuat dari bilik anaknya.

“Luluh hati saya bila tengok balik rakaman CCTV, walhal anak saya ni senang sangat dijaga.

“Kuat dia pukul. Saya terus halau dia keluar rumah kerana dia berani buat begitu ketika saya ada di rumah,” katanya ketika dihubungi.

Menurut Amyra, dia berada di rumah kerana menguruskan perniagaan secara online dan tak pernah tinggalkan anaknya sendirian dengan amah tersebut.

“Itupun dia berani buat dan nasib baik ada CCTV. Saya sudah buat laporan polis dan menyerahkan perkara itu kepada ejen perkhidmatan pembantu rumah untuk tindakan lanjut,” katanya.

Ujar Amyra, sebelum ini dia ada pengalaman buruk dengan pembantu rumah yang melarikan barang kemas miliknya bernilai lebih RM5,000.

Terdahulu, Amyra berkongsi mengenai kejadian itu di akaun TikTok miliknya yang turut meraih simpati orang ramai dan mengecam perbuatan pembantu rumah tersebut.

“Kesian bayi itu, masih kecil sudah dipukul. Lebih baik berhentikan saja pembantu rumah, takut kejadian lain pula yang berlaku kepada anak awak,” pesan Risa.

“Ya Allah, majikan baik, pembantu rumah pula yang bermasalah. Semoga dapat pembantu rumah yang baik selepas ini,” kata Aisyah Che Mat.

“Sebab inilah saya tidak percayakan sesiapa kalau dengan anak saya. Biarlah saya tidak bekerja, janji anak-anak saya sentiasa selamat,” tulis seorang pengguna. – Kosmo!

Author

Media Variasi

View all posts

View all posts


Keuntungan Piala Dunia Qatar 2022 dijangka cecah US$17 bilion

DOHA: Keuntungan daripada Piala Dunia di Qatar dijangka mencecah sekitar US$17 bilion, kata Ketua Pegawai Eksekutif (CEO) Piala Dunia FIFA 2022, Nasser Al Khater.

Beliau berkata kos perbelanjaan infrastruktur dan pembinaan Piala Dunia mencecah US$8 bilion, yang secara relatifnya hampir sama dengan kos penganjuran Piala Dunia sebelum ini.

“Ini bermakna kami akan mencapai hasil yang berganda daripada kos, dan Qatar akan memperoleh keuntungan Piala Dunia semasa dan selepas kejohanan,” lapor Agensi Berita Qatar (QNA) memetik Al Khater.

Menurut beliau jumlah pelawat yang besar akan datang ke Qatar untuk menonton perlawanan itu dan meneroka budayanya.

Beliau juga menyebut bahawa jumlah pengikut Piala Dunia dari luar Qatar akan mencecah rekod.

Beliau berkata kajian yang dijalankan oleh Jawatankuasa Tertinggi Penyampaian dan Warisan menjangkakan antara 3 dan 4 bilion orang di seluruh dunia akan menonton Piala Dunia Qatar 2022.

Al Khater turut menyatakan Qatar sudah bersedia sepenuhnya untuk menerima kedatangan pelancong yang besar dan juga untuk penganjuran Piala Dunia yang akan tiba beberapa minggu lagi.

Negara itu menjangkakan akan menyambut hampir satu juta orang, termasuk 12,000 wakil media ke Piala Dunia, lapor QNA. – BERNAMA


Warisan Care bantu rakyat dapat kerja pilihan

SELAYANG: Program Warisan Care oleh Parti Warisan Sabah (Warisan) membantu penempatan kerja yang sesuai bagi pencari kerja.

Calon Warisan di Parlimen Batu, Nathan Pillai berkata, sebelum ini ramai penduduk datang kata tiada kerja dan sebaliknya pula ramai majikan yang sedang mencari pekerja.

“Jadi menerusi Warisan Care, pencari kerja boleh dapat kerja sesuai kemahiran pengalaman mereka, majikan pula boleh dapat pekerja dengan kriteria mereka mahu.

“Platform ini juga beri peluang belajar sambil kerja, seminggu kerja, sehari atau dua hari belajar.

“Jadi mereka dapat pengalaman kerja, sebulan dapat elaun RM1,000 atau lebih,” katanya kepada MEDIA VARIASI.

Beliau hadir bersama calon Warisan di Parlimen Batu, Nathan Pillai ke Pertandingan Badminton Tahunan Piala Hari Malaysia yang pertama di Selayang Mall di sini.

Pertandingan ini dianjurkan oleh Warisan Batu P115 bersama Flying Spirit Badminton Academy (FSBA) dan diiktiraf oleh Persatuan Badminton Selangor.

Dalam pada itu, Ahli Dewan Undangan Negeri (ADUN) Teratai, Bryan Lai Wai Chong berkata, banyak program dianjurkan menerusi Warisan Care khususnya untuk B40 seperti bekalan makanan, saringan kanser, saringan mata, kaunseling selepas graduasi dan lain-lain.

“Warisan tubuhkan 12 divisyen untuk beri perkhidmatan kepada komuniti Dun Teratai.

“Sudah empat tahun tidak pernah berhenti walaupun dahulu DAP sekarang Warisan, khidmat saya diteruskan dengan cara baik.

“Warisan Care baru selesai saring 200 mata penduduk, sebelum memberi cermin mata sesuai dengan percuma.

“Ahli Warisan di Kuala Lumpur dan Selangor sudah cecah 15,000 orang dan akan bertambah lagi,” katanya.

Author

Tun Puteh Wanti

View all posts

View all posts


Calon Melayu DAP hanya boneka – Mahdzir Khalid

PADANG TERAP: Tindakan DAP meletakkan ramai calon Melayu pada Pilihan Raya Umum Ke-15 (PRU15) hanyalah sebagai boneka bagi menunjukkan parti itu bersifat majmuk.

Naib Presiden UMNO, Datuk Seri Mahdzir Khalid berkata, tindakan itu juga adalah sebahagian strategi dan taktik DAP untuk meraih undi Melayu.

“Saya fikir tindakan itu adalah sebahagian daripada taktik untuk menunjukkan DAP parti berbilang kaum sedangkan kita semua tahu bahawa keputusan dalam parti tersebut, dibuat oleh sekumpulan individu tertentu saja.

“Kemudian mereka jadikan calon-calon Melayu sebagai boneka untuk menampakkan bahawa DAP merupakan sebuah parti majmuk,” katanya.

Beliau berkata demikian pada sidang media selepas Merasmikan Himpunan Anggota Kumpulan Pelaksana dan Pesara Kumpulan Pelaksana Pendidikan Daerah Padang Terap serta Ketua-Ketua Pembantu Tadbir Peringkat Negeri Kedah di Dewan Istiqlal, Masjid Sultan Sallehuddin di Pulau Kijang, Kuala Nerang, dekat sini, hari ini.

Tambah Mahdzir, DAP pada hakikatnya tahu ada antara calon yang ditampilkan tidak mempunyai potensi untuk menang.

“Kita tahu mereka ini tak boleh menang pun tetapi DAP letak saja sebagai calon kerana apabila ada yang bercakap mengenai calon Melayu, mereka boleh tunjukkan bahawa mereka letakkan peratusan calon Melayu lebih tinggi kali ini.

“Maka mereka bolehlah katakan kepada umum bahawa parti itu memang sudah meletakkan orang Melayu sebagai calon tetapi tak dapat berbuat apa-apa kerana calon tersebut kalah,” katanya.

Beliau bagaimanapun yakin rakyat di negara ini sudah cukup arif untuk membuat penilaian sendiri dan tidak termakan dengan taktik itu.

“Dalam keadaan pelbagai kaum hidup secara bersederhana, DAP itu sendiri sudah dicap dalam minda orang ramai sebagai kumpulan agak ekstrem kepada kaum Cina,” kata Mahdzir yang juga Menteri Pembangunan Luar Bandar.

Pada PRU kali ini, DAP dilihat menampilkan lebih ramai calon Melayu antaranya Syahredzan Johan di Bangi, Tengku Zulpuri Shah Raja Puji di Lipis, Sheikh Umar Bagharib Ali di Ayer Hitam serta Young Syefura Othman di Bentong.

Terbaru, parti itu turut mengumumkan calon Melayu di Jerai iaitu Timbalan Pengerusi DAP Kedah, Zulhazmi Shariff.

Tindakan DAP itu bagaimanapun dikatakan tidak disenangi rakan sekutu mereka iaitu Parti Amanah Negara (Amanah) negeri Kedah.

Author

Tun Puteh Wanti

View all posts

View all posts


SPR, JPN diminta perjelas lonjakan pengundi baharu meragukan di Sabah – Hajiji

KOTA KINABALU: Suruhanjaya Pilihan Raya (SPR) dan Jabatan Pendaftaran Negara (JPN) diminta memberi penjelasan berhubung lonjakan pengundi baharu di Sabah yang meragukan, kata Ketua Menteri, Datuk Seri Hajiji Noor.

Beliau berkata perkara itu telah dibincang dalam mesyuarat Kabinet Sabah. Rabu lalu, dan meminta SPR dan JPN memberi penjelasan pada Selasa ini.

“Lonjakan pengundi baharu kebanyakannya didaftarkan sebagai Melayu dalam daftar pemilih terbaharu SPR mungkin bukan berasal dari negeri ini atau Semenanjung.

”Ini tidak boleh dipandang mudah. Orang lain nanti datang ke kawasan kita. Kita tidak mahu orang dapat kuasa daripada peti undi dengan cara ini, sebab itu kita buat laporan dengan pihak yang berkenaan,” katanya menerusi kenyataan, hari ini.

Media sebelum ini melaporkan peningkatan mendadak pengundi di Sabah iaitu daripada 1,064,686 orang ketika PRU14 pada 2018 kepada 1,638,806 orang tahun ini untuk Pilihan Raya Umum Ke-15  (PRU15).

Sementara itu, Hajiji mengumumkan kerajaan negeri akan mengeluarkan sebahagian tanah dalam kawasan Sabah Forest Industries (SFI) untuk dijadikan rizab kampung untuk rakyat.

“Kita akan mengeluarkan tanah itu bagi memastikan rakyat kita yang tinggal di kawasan SFI mendapat kawasan perkampungan yang rasmi untuk anak cucu mereka,” katanya. – BERNAMA


Menu Rahmah McDonald’s bukti bukan makanan kelas rendah – Salahuddin

PETALING JAYA: McDonald’s Malaysia hari ini melancarkan Menu Rahmah bagi membolehkan rakyat Malaysia turut menikmati hidangan McDonald’s serendah RM5 di lebih 300 cawangannya seluruh negara.

Menteri Perdagangan Dalam Negeri dan Kos Sara Hidup, Datuk Seri Salahuddin Ayub berkata, inisiatif restoran makanan segera terkemuka itu membuktikan bahawa Menu Rahmah bukanlah menu kelas rendah yang kononnya hanya dibuat untuk golongan B40, seperti didakwa sesetengah pihak.

“Saya yakin syarikat ini tidak akan berkompromi dalam memastikan makanan yang disediakan adalah berkualiti dengan harga berpatutan,” katanya selepas majlis pelancaran tersebut.

Sementara itu, Naib Presiden dan Ketua Pegawai Pemasaran McDonald’s Malaysia, Melati Abdul Hai berkata, restoran itu menawarkan tiga pilihan menu yang masing-masing disertakan dengan teh ais limau cawan kecil iaitu burger ayam, bubur ayam dan McEgg.

“Kami gembira dapat bersama menyokong dan menyediakan Menu Rahmah dalam membantu mengurangkan beban hidup rakyat dan menangani isu peningkatan kos sara hidup.

“Ini juga merupakan usaha kami menyantuni masyarakat selain menarik lebih ramai pelanggan dari pelbagai latar belakang untuk sama-sama menikmati hidangan kami,” katanya.

Beliau berkata, sempena pelancaran Menu Rahmah itu juga, McDonald’s mengumumkan kemunculan semula menu yang dinantikan ramai sempena bulan Ramadan, iaitu Foldover Ayam dan Foldover Daging, yang boleh didapati di semua restoran McDonald’s mulai hari ini.

McDonald’s juga akan melaksanakan kempen Promosi 30 Hari Ramadan yang pelanggan boleh menikmati pelbagai promosi dan ganjaran menarik melalui aplikasi McDonald’s sepanjang bulan Ramadan.

Terdahulu, McDonald’s turut menyantuni anak-anak yatim dari Pertubuhan Kebajikan Islam Peribadi Mulia di Kajang dengan hidangan Menu Rahmah, sebahagian daripada usaha berterusan syarikat itu dalam menyumbang kepada masyarakat di sekitar lokasi operasinya. – BERNAMA


Cukup-cukuplah hentam, perli Zii Jia

Oleh: WAHYUDIN AL-BALINGI

RAMAI peminat badminton melahirkan kekecewaan dan mengkritik Lee Zii Jia secara keterlaluan.

Kekalahan di Kejohanan Badminton Dunia Jepun baru-baru ini mencetuskan perdebatan di netizen yang aneh melihat prestasi pemain kelahiran Kedah itu.

MEDIA VARIASI berpandangan, cukup-cukuplah mengeluarkan lagi kenyataan pedas yang mungkin membantutkan kariernya di masa depan.

Tolonglah berhenti memberi komen negatif kepada Zii Jia. Dia sudah membuat Malaysia bangga dengannya.

Dia memberikan kita dua gelaran iaitu Juara Terbuka Thailand dan Juara Asia.

Bolehkah kita menghargai usahanya?

Ada juga kata-kata memerli pemain perseorangan badminton itu di media sosial yang kita tahu komen tanpa sempadan.

“Lee Zii Jia asyik kalah je memanjang..”

Cuba kita lihat statistik dan rekod pencapaiannya pada tahun ini.

Daripada 34 perlawanan yang dia sertai tahun ini ada 29 kemenangan dan hanya lima kali kalah.

Dua gelaran telah dia capai pada BAC2022 dan Terbuka Thailand 2022 dan semasa di Piala Thomas 2022, dia memenangi semua perlawanan yang dia sertai.

Jadi, tidak cukupkah lagi sumbangan Zii Jia kepada negara?

Tepuk dada tanyalah dari mata hati!

Author

Media Variasi

View all posts

View all posts


Siti Khadijah, Pusrawi taja jemaah Haji Furada

KUALA LUMPUR: Syarikat pelancongan UC Travel Sdn Bhd dipercayai berkolaborasi dengan jenama terkenal seperti telekung Siti Khadijah untuk menaja jemaah Haji Visa Furada, antara punca ramai yakin ia bukan ‘scam’.

Siasatan MEDIA VARIASI mendapati jenama tudung terkenal, Siti Khadijah turut menaja anak dan stafnya untuk menunaikan Haji Visa Furada guna khidmat syarikat tersebut.

Menurut seorang jemaah, apabila jemaah menyaksikan sendiri Siti Khadijah menaja anak sendiri, ia menambahkan keyakinan mereka.

“Semua jemaah wanita terima tajaan telekung sembahyang, bukan sebarangan orang yang terima.

“Bukan kami tak siasat kami juga siasat, tengok siapa yang taja, Pusat Rawatan Islam (Pusrawi) pun ada taja pemeriksaan kesihatan.

“Timbalan Mufti Kedah pun ada beri kursus haji tiga hari berturut-turut, kami pun tidak tahu sama ada mereka tahu atau tidak,” katanya kepada MEDIA VARIASI.

MEDIA VARIASI cuba mendapatkan komen pihak Siti Khadijah namun belum mendapat maklum balas daripada mereka.

Penipuan ejen yang menggunakan Visa Furada ini adalah secara halus kerana yang terbabit dalam kegiatan termasuklah juga golongan agamawan dan visa ini diperolehi daripada kuota menteri.

Visa Furada ini adalah pemberian Arab Saudi namun ramai terlepas pandang bahawa tiada visa furada dikeluarkan kerajaan Arab Saudi sejak 2019 lagi.

Manakala kuota menteri pula dimansuhkan sejak 2018. Kuota menteri adalah kuota tambahan yang diberi oleh Arab Saudi di atas hubungan dua hala yang baik antara Kerajaan Malaysia dan Arab Saudi.

Kisah hampir 400 jemaah haji diperdaya mengguna visa furada terus hangat dibincangkan masyarakat hari ini.

Berikut adalah perkongsian daripada pengguna Facebook, Akak Gojes mengenai modus operandi UC Travel Sdn Bhd yang didalangi Datuk Ain.

UC Travel SDN BHD satu syarikat di mana di bawahnya terdapat ramai ejen yang mempromosikan pakej haji.

Apabila Datuk Ain ini ditangkap telefon bimbitnya dirampas, segala bukti perbualan antara Haji Agus dan Datuk Ain kantoi berpakat ‘scam’ duit para jemaah haji, jumlah anggaran kerugian RM22 juta, dan sebenar-benarnya proses visa furada para jemaah haji selama ini langsung tidak pernah berlaku.

Author

Tun Puteh Wanti

View all posts

View all posts


‘Newborn baby’ tak henti menangis? Jom ikuti tips dari Dr Tan

CYBERJAYA: Buat wanita yang bergelar ibu pasti pernah merasai situasi di mana bayi tidak berhenti menangis.

Menurut seorang doktor, para ibu hanya melakukan beberapa pergerakan kecil yang mudah untuk menghentikan tangisan bayi.

Melalui perkongsian video TikTok @nrliyana96, kelihatan seorang doktor sedang mengangkat bayi yang menangis lalu menggendongnya.

Hanya dalam beberapa saat, bayi yang menangis itu berhenti menangis selepas doktor tersebut melakukan beberapa pergerakan.

Doktor yang dikenali sebagai Dr.Tan, bertugas di Hospital Lam Wah E Pulau Pinang menerangkan cara menenangkan bayi terutama bagi yang baru lahir.

Menurut Dr Tan, sewaktu ingin memujuk bayi baru lahir yang menangis, pastikan si kecil didukung berhampiran perut dan dada anda.

Kemudian buat gerakan seperti menghayun ke kiri dan ke kanan secara lembut berulang kali sambil berjalan sedikit sehingga tangisan berhenti.

Cara senyapkan baby newborn menangis . pencerahan dr Tan dari hospital Lam wah e Penang . #baby #newborn #newbornbaby #infobaby #momtobe #berpantang #ibuselepasbersalin #newbornbabycrying #parents #ilmuparenting #fyp

♬ original sound – Nana🤍 – Nana🤍

Malah Dr tan turut berkongsi tips mengejutkan bayi baru lahir daripada tidur untuk menyusu.

Author

Nurul Ain Japri

View all posts

View all posts


Azhar Sulaiman samakan diri dengan pemimpin Hamas?

SEKALI lagi pelakon Azhar Sulaiman mencetuskan kontroversi apabila menyamakan dirinya dengan pemimpin politik Hamas, Ismail Haniyeh yang disifatkan netizen sebagai sindiran halus.

Perkara tersebut berbangkit disebabkan pemimpin itu dikatakan hanya mengikuti perkembangan perang Palestin-Israel hanya menerusi paparan berita dalam saluran Al Jazeera tanpa perlu berperang.

“Salam Jumaat semua, walaupun kami berdua tidak berada di Gaza berperang dengan Israel dan hanya mengikuti perkembangan perang melalui siaran berita Al Jazeera.

“Saya dan Ismail Haniyeh Ketua Politikal Hamas akan membantu Rakyat Palestin semampu kami dari jauh, semoga perang ini akan berakhir cepat, Amin,” kata Azhar menerusi perkongsian dalam Instagram.

Pelakon Abang 92 turut meletakkan gambarnya dan Ismail yang difahamkan kini berada di Qatar serta foto paparan berita Al Jazeera dalam hantaran tersebut.

Rata-rata kecewa melihat perkongsian dibuat Azhar kali ini seperti mengejek ketua strategik kumpulan pejuang tersebut kerana bukan berada dalam Gaza berperang dengan Zionis.

Hantaran sarkastik penggiat seni yang juga arkitek itu membuatkan rata-rata pengikutnya kecewa kerana status dilontarkan tidak menggambarkan dirinya sebagai individu berpelajaran.

Malah, ada yang menyifatkan aktor senior itu kebulur perhatian meskipun sudah memaklumkan sebelum ini tidak akan mengulas atau memberikan apa-apa pendapat yang bakal disalah erti.

Kalau Ismail turun berperang di Gaza, dia ketua utama Hamas, kalau dia meninggal, tak ke kelam kabut nanti. Sama juga kalau Malaysia berperang, Agong dan Perdana Menteri tak turun berperang, tolong rasional abang, jangan ilusi,” komen netizen.

“Diam lebih baik daripada bersuara perkara yang merepek, tolong sensitif, awak seorang yang berpelajaran tetapi nampak begitu tidak cerdik dalam menyuarakan pandangan, entah apa dalam kepala awak sampai semua benda buat awak meroyan nak ulas,” ulas pemilik akaun m itu.

Terdahulu, menerusi perkongsian terbaharu dalam laman sosial pelakon itu menunjukkan dirinya sudah kembali tenang selepas terbabit dalam kemelut percanggahan pendapat dengan netizen serta rakan seperjuangan, Sharnaaz Ahmad. – HibGlam

Authors

Media Variasi

View all posts

Diyana Rahip

View all posts

View all posts

View all posts


KPKM buka tender beras dirampas

KUALA LUMPUR: Kementerian Pertanian dan Keterjaminan Makanan (KPKM) akan membuka tender bagi pembelian beras dirampas melalui operasi bersepadu beras putih tempatan (BPT) yang dilaksanakan sejak dua minggu lalu.

Ketua Pengarah Kawal Selia Padi dan Beras, Datuk Azman Mahmood, berkata beras adalah bahan yang mutu dan nilainya cepat merosot, maka pelepasan beras dibuat mengikut Seksyen 16(1)(C) Akta Kawalan Padi Dan Beras 1996 (Akta 522).

Beliau berkata, hasil jualan bekalan itu dipegang sementara menunggu keputusan pendakwaan.

“Kita tidak akan buang beras yang dirampas, sebaliknya jual semula ke pasaran dan memegang hasil jualan itu sementara menunggu keputusan pendakwaan. Sekiranya syarikat yang didakwa itu didapati bersalah, hasil jualan akan dijadikan hasil kerajaan.

“Sehingga kini beras yang dirampas di kilang, disita di situ sehingga kes pendakwaan dan keputusan dibuat di mahkamah,” katanya kepada BH, di sini hari ini.

Sebelum ini, sebuah kilang beras di Kedah disita kerana disyaki menyorok BPT seberat 180 tan dalam serbuan pasukan petugas khas Ops BPT, Selasa lalu, bernilai RM405,000 selain 10 tan bernilai RM21,000.

Awal Oktober lalu, mesyuarat Penyelarasan Pasukan Petugas Khas Operasi Bersepadu BPT yang dipengerusikan Timbalan Menteri KPKM, Chan Foong Hin diadakan bagi pelaksanaan operasi Bersepadu BPT.

Pada masa sama, Azman berkata, langkah intervensi turut dilaksanakan bersama Lembaga Pertubuhan Peladang (LPP) dan Lembaga Pemasaran Pertanian Persekutuan (FAMA) untuk mengedarkan BPT di kedai runcit, yang dikaitkan dengan ketiadaan bekalan.

Beliau berkata, tidak wujud isu kekurangan bekalan beras tempatan, sebaliknya ‘ketiadaan’ bekalan yang berlaku khususnya di kedai runcit adalah kerana mereka fokus kepada beras import kerana keuntungan yang sangat kecil.

“Jika di pasar raya tiada masalah berhubung ketiadaan bekalan beras tempatan ini,” katanya.

Sementara itu, Azman berkata, harga siling BPT sesuai dinaikkan kepada RM3.20 hingga RM3.40 berbanding RM2.60 yang ditetapkan pada 2008 lalu.

Beliau berkata, sehingga kini KPKM sudah menemui Perdana Menteri, Datuk Seri Anwar Ibrahim, berhubung memorandum yang diperolehi daripada Persatuan Pesawah dan Persatuan Pemborong-Pemborong Beras untuk menaikkan harga siling beras.

“Cadangan paling relevan adalah menaikkan harga siling BPT kepada RM3.20 hingga RM3.40 manakala harga lantai pula dinaikkan kepada RM1,500 setan berbanding RM1,200 kini,” katanya.

Azman berkata, pengapungan harga beras tempatan boleh dilaksanakan namun perlu dikawal kerajaan kerana ia dikhuatiri akan menyebabkan harga melambung tinggi tanpa siling. – Berita Harian

Authors

View all posts

View all posts


KPDN tegas laksana penguatkuasaan isu penyelewangan minyak masak bersubsidi

PUTRAJAYA: Kementerian Perdagangan Dalam Negeri dan Kos Sara Hidup (KPDN) tegas dalam melaksanakan tindakan penguatkuasaan berhubung isu penyelewengan minyak masak bersubsidi.

Ketua Setiausahanya, Datuk Azman Mohd Yusof berkata, pihaknya memandang serius isu itu dan melalui Bahagian Penguat Kuasa sentiasa melaksanakan pemantauan di seluruh negara termasuklah di negeri-negeri yang bersempadan dengan negara jiran.

Katanya, pemeriksaan dan pemantuan dilaksanakan melibatkan pelbagai peringkat termasuklah di peringkat runcit, syarikat pemborong dan pembungkus minyak masak bersubsidi serta pengilang.

“Berdasarkan statistik penguatkuasaan sejak lima tahun kebelakangan ini bermula pada tahun 2019 sehingga 30 Jun lalu, sebanyak 730 kes yang melibatkan minyak masak telah diambil di seluruh negara melibatkan nilai rampasan berjumlah RM16.79 juta.

“Antara kesalahan yang dikesan adalah berniaga barang kawalan tanpa lesen, gagal menyelenggara buku stok dan mengemukakan dokumen palsu,” katanya dalam kenyataan di sini hari ini.

Ujarnya, berdasarkan statistik penguatkuasaan bagi tempoh yang sama juga, sebanyak 227 kes telah dihasilkan khusus bagi barang kawalan minyak masak yang melibatkan nilai rampasan berjumlah RM658,397.

Jelasnya, bermula 1 Januari lalu, KPDN telah mewajibkan penggunaan sistem eCOSS kepada seluruh rantaian bekalan minyak masak peket bersubsidi.

“Sistem ini merekodkan transaksi seperti kuantiti dan harga jualan di setiap peringkat rantaian iaitu daripada kilang penapisan, syarikat pembungkusan, pemborong dan peruncit.

“Oleh yang demikian, KPDN tidak akan teragak-agak untuk mengambil tindakan tegas termasuk membuat sekatan ke atas syarikat di dalam sistem eCOSS sekiranya didapati ada pihak yang cuba mengambil kesempatan untuk menyorok bekalan minyak masak peket bersubsidi,” ujarnya.

Tambahnya, KPDN akan mengerakkan jentera penguat kuasanya di seluruh negara bagi menjalankan pengauditan terhadap 354 pembungkus minyak masak bersubsidi (COSS) bagi memastikan mereka mematuhi perundangan yang dikuatkuasakan oleh KPDN.

“Bagi memastikan tindakan penguatkuasaan berhubung penyelewengan minyak masak bersubsidi ini dapat diatasi secara holistik terutamanya yang berlaku di sempadan negara.

“KPDN sentiasa bekerjasama dengan agensi penguatkuasaan yang lain seperti Jabatan Kastam Diraja Malaysia, Lembaga Hasil Dalam Negeri, Angkatan Tentera Malaysia, Polis Diraja Malaysia, Pasukan Gerak Am, Pasukan Polis Marin dan Agensi Penguatkuasaan Maritim Malaysia,” katanya.

Azman berkata, KPDN memberi amaran keras ke atas mana-mana individu atau syarikat yang berkaitan agar sentiasa mematuhi perundangan yang telah ditetapkan. – Kosmo! Online

Author

Media Variasi

View all posts

View all posts


Darah tinggi ‘silent killer’! 5 tips kawal tekanan darah

MENJAGA kesihatan akan menjadi suatu hal yang mudah jika seseorang itu berdisiplin dalam mengutamakan keperluan tubuh badan.

PENDARAHAN otak bukan sahaja boleh berlaku disebabkan hentakan pada kepala malah, darah tinggi turut menjadi faktor seseorang itu mengalami pendarahan dalam otak.

Menurut Pakar Perubatan Keluarga Medical Mythbusters Malaysia, Dr Amirul Amzar, antara faktor risiko terbesar untuk seseorang terkena pendarahan di dalam otak tanpa apa-apa hentakan pada kepala adalah darah tinggi.

“Sebab itu darah tinggi dipanggil pembunuh senyap (silent killer). Sebab waktu tekanan darah meningkat lebih dari normal, kita tak rasa apa pun.

“Tapi ia merosakkan salur darah dan merisikokan salur darah itu pecah. Bila berlaku, masa tu baru ada tanda-tanda dan waktu itu, mungkin dah terlambat,” kongsi beliau di Facebook miliknya.

Malah, beliau turut menyatakan bahawa 1 dari 3 rakyat Malaysia berisiko mengalami darah tinggi.

Katanya, separuh dari individu berkenaan, tidak sedar  bahawa mereka terdiri dalam kelompok darah tinggi.

“Cuba pergi check tekanan darah dekat farmasi. Kalay lebih 140/90, besar kemungkinan anda ada darah tinggi lah tu.

“Jumpa doktor. Buat saringan kerosakan organ lain. Dapatkan rawatan,” katanya.

Dalam pada itu, beliau turut berkongsi lima tips untuk mengawal tekanan darah.

Berikut adalah 5 tips yang boleh diamalkan:

Author

Diyana Rahip

View all posts

View all posts


Polis buru lapan lelaki bertopeng, larikan kira-kira 3kg barang kemas

KUALA LUMPUR: Polis sedang memburu lapan lelaki bertopeng disyaki menyamun dan melarikan barang kemas seberat kira-kira 3 kilogram (kg) dari sebuah rumah di Taman Bukit Kinrara, Puchong, pada awal pagi tadi.

Ketua Polis Daerah Serdang, ACP A.A. Anbalagan berkata, dalam kejadian pada 4.10 pagi itu, semasa berada di luar pekarangan rumahnya, mangsa didatangi lapan lelaki dipercayai warga tempatan, bersenjatakan parang yang memakai baju lengan panjang dan bersarung tangan.

“Seorang daripada suspek telah menumbuk muka mangsa beberapa kali dan memaksanya memberitahu di mana tempat wang disimpan sebelum mangsa dibawa masuk ke dalam rumah.

“Selain itu, suspek turut memaksa ibu pengadu yang juga berada di rumah itu untuk menanggalkan barang kemas yang dipakainya sebelum bertindak menyelongkar setiap bilik di kediaman mereka,” katanya dalam kenyataan hari ini.

Anbalagan berkata suspek melarikan dua beg berisi barangan kemas dianggarkan seberat kira-kira 3kg dan wang tunai RM5,000.

Mangsa yang berumur 24 tahun telah membuat laporan berhubung kejadian berkenaan pada 5.53 pagi.

“Orang ramai yang mempunyai sebarang maklumat mengenai kejadian itu boleh menghubungi polis bagi membantu siasatan. Kes disiasat mengikut Seksyen 395/397 Kanun Keseksaan kerana rompak berkumpulan dan bersenjata,” katanya. – BERNAMA


GRS yakin tidak terjejas dengan undang-undang anti lompat parti – Masidi

KOTA KINABALU: Gabungan Rakyat Sabah (GRS) yakin empat Ahli Parlimen di bawah gabungan itu, yang bertindak keluar daripada parti Bersatu, tidak akan terjejas dengan undang-undang anti lompat parti.

Setiausaha Agungnya, Datuk Seri Masidi Manjun berkata, GRS dan empat Ahli Parlimennya menyedari sepenuhnya mengenai undang-undang antilompat parti yang berkuat kuasa sejak 5 Okt lalu sebelum menjadi calon Pilihan Raya Umum ke-15 (PRU15).

“Mereka (Ahli Parlimen berkenaan) akan memaklumkan Speaker Parlimen jika ada keperluan mengenai kedudukan mereka dan akan mengeluarkan kenyataan sewajarnya,” katanya dalam kenyataan di sini, hari ini.

Empat Ahli Parlimen berkenaan ialah Datuk Matbali Musah (Sipitang), Datuk Armizan Mohd Ali, yang juga Menteri di Jabatan Perdana Menteri (Papar), Datuk Jonathan Yasin (Ranau) dan Timbalan Menteri Pelancongan, Seni dan Budaya, Khairul Firdaus Akbar Khan (Batu Sapi).

Kelmarin, Pengerusi GRS, Datuk Seri Hajiji Noor mengumumkan semua pimpinan Bersatu negeri itu sebulat suara keluar dan meninggalkan parti berkenaan tetapi tetap bersama di bawah GRS.

GRS sebelum ini terdiri daripada parti Bersatu, Parti Bersatu Sabah (PBS), Parti Solidariti Tanah Airku (STAR), Parti Maju Sabah (SAPP) dan Pertubuhan Kebangsaan Sabah Bersatu (USNO) bergabung dengan Barisan nasional (BN) untuk mentadbir kerajaan negeri itu. – BERNAMA


Cadangan kerajaan negeri robohkan Stadium Shah Alam tidak ikut prosedur – Salamon

SHAH ALAM: Cadangan kerajaan negeri Selangor untuk merobohkan Stadium Shah Alam bagi membina sebuah stadium baharu yang lebih kecil dilihat tidak mengikut peruntukan undang-undang perancangan dan pelan pembangunan.

Pengerusi Jawatankuasa Selamatkan Stadium Shah Alam, Datuk Salamon Selamat mendakwa, kerajaan negeri tidak melaksanakan perancangan dan pembangunan Stadium baharu mengikut Akta Perancangan Bandar dan Desa 1976 (Akta 172).

“Majlis Bandar Shah Alam (MBSA) perlu membuat pameran awam terlebih dahulu yang mengandungi proses perancangan dan pelaksanaan pembangunan dengan memanggil pihak-pihak yang berkepentingan.

“Kerajaan negeri perlu bersemuka dengan pihak yang terkesan dengan pembangunan ini sekurang-kurangnya bersama 20 orang. Perlu membuat public hearing (pendengaran awam) bukannya buat melalui online (dalam talian) sahaja,” katanya kepada pemberita dalam sidang media di luar Mahkamah Tinggi Shah Alam.

Pengerusi Pertubuhan Kami Prihatin Selangor, Datuk Mua’adzam Shah Ya’akop mewakili Jawatankuasa Selamatkan Stadium Shah Alam hari ini memfailkan permohonan bagi semakan terhadap keputusan kerajaan negeri Selangor untuk merobohkan Stadium Shah Alam pada 16 Julai lalu.

Dalam pada itu, jawatankuasa ini juga mendesak tujuh tindakan yang perlu diambil tindakan oleh kerajaan negeri terhadap tujuh perkara.

Tujuh tuntunan itu merangkumi pelaksanaan projek mengikut Akta 172 (1976), impak pembangunan terhadap alam sekitar, kos baik pulih stadium sebanyak RM787 juta, kos pembinaan stadium baharu, keluasan tanah gantian bagi menampung kos pembinaan stadium mengikut nilai pasaran, kos merobohkan Stadium Shah Alam dan Stadium Malawati dan tempoh siap pembinaan stadium.

Terdahulu, media melaporkan gelanggang ikonik bagi pasukan bola sepak Red Giants didakwa akan diroboh dan digantikan dengan sebuah stadium baharu yang lebih kecil.

Stadium baharu berkenaan akan berkapasiti yang memuatkan anggaran 30,000 hingga 40,000 penonton serta lebih mudah dijaga serta diselenggara berbanding Stadium Shah Alam sekarang yang boleh memuatkan sehingga 80,300.

Author

Mohamad Fitri Hazim Hazam

View all posts

View all posts


Banjir tidak berlaku, tapi saya yang difitnah – Zahid

PUTRAJAYA: Tiada siapa berkuasa menentukan banjir atau tidak kecuali Tuhan.

Jangkaan banyak pihak bahawa banjir besar berlaku pada hari Pilihan Raya Umum ke-15 (PRU15), malah dijadikan modal politik dalam ceramah kempen parti, meleset sama sekali.

Datuk Seri Dr Ahmad Zahid Hamidi, menyifatkan gesaannya supaya PRU15 diadakan pada November lalu adalah keputusan tepat kerana tidak berlaku banjir pada hari pengundian.

Biarpun perkara itu sudah berlalu, Timbalan Perdana Menteri itu masih mengingati pihak yang melemparkan fitnah terhadapnya mengenai gesaan itu.

“Ada pihak menjangkakan pilihan raya diadakan ketika musim banjir, tetapi banjir tidak berlaku, tapi yang kena tohmahan adalah saya.

“Tapi alhamdulillah, Allah SWT memihak kepada saya,” katanya pada sidang media selepas mempengerusikan Mesyuarat Jawatankuasa Pengurusan Bencana Pusat (JBPB) di sini, hari ini.

MEDIA VARIASI sebelum ini melaporkan, cuaca amat baik pada awal pagi hari pengundian PRU15 sekaligus menafikan kenyataan pembangkang sebelum ini yang bimbang banjir.

Hanya pusat mengundi di Sekolah Jenis Kebangsaan Tamil (SJKT) Dengkil untuk kawasan Parlimen Sepang ditukarkan ke Sekolah Rendah Agama (SRA) Dengkil berikutan bangunan sekolah itu dilanda banjir dan tenggelam sepenuhnya dua hari sebelum hari pengundian.

Di Kepulauan Borneo juga, proses mengundi di 11 pusat pengundian di Parlimen Baram di Sarawak digantung pada hari pengundian 19 November lalu berikutan cuaca buruk menyebabkan petugas tidak dapat tiba ke tempat bertugas sama ada melalui laluan udara, darat dan air.

Turut dilanda banjir empat pusat pengundian bagi PRU15 di utara Sarawak iaitu di bahagian Limbang dan Miri, namun proses pengundian diteruskan apabila pengundi dibawa menaiki perahu untuk menunaikan tanggungjawab mereka.

Terdahulu, tiga negeri yang ditadbir Pakatan Harapan (PH) iaitu Selangor, Negeri Sembilan dan Pulau Pinang tidak membubarkan Dewan Undangan Negeri (DUN) kerana mengadakan persediaan banjir yang dakwanya berlaku pada hari PRU15.

Media turut melaporkan seramai 12 Menteri Perikatan Nasional (PN) mengutus warkah kepada Yang di-Pertuan Agong menyatakan Kabinet tidak sebulat suara mengenai keputusan membubarkan Parlimen bagi mengadakan PRU15.

Antara alasan yang dikemukakan adalah mengenai Monsun Timur Laut yang akan bermula dengan banjir dijangka melanda beberapa negeri di Malaysia, terutama di Pantai Timur.

Author

Tun Puteh Wanti

View all posts

View all posts


Cagaran wang caruman KWSP untuk buat pinjaman bank tidak bercanggah Akta KWSP – PM

KUALA LUMPUR: Perdana Menteri, Datuk Seri Anwar Ibrahim berkata, cadangan  membenarkan pencarum Kumpulan Wang Simpanan Pekerja (KWSP) membuat pinjaman bank dengan cagaran wang caruman mereka tidak bercanggah dengan Seskyen 51, Akta KWSP.

Beliau yang juga Menteri Kewangan berkata, kerajaan telah merujuk kepada pihak KWSP dan Peguam Negara untuk mendapatkan nasihat undang-undang berkenaan perkara itu.

Menurutnya, kepentingan peminjam juga dipelihara melalui kaedah berkenaan apabila dividen masih diteruskan KWSP walaupun diberikan cagaran.

“Umpamanya RM50,000 sebagai pinjaman, tetapi dividen itu akan diberikan sepenuh ikut kumpulan asal. Jadi tidak dipotong (dividen),” katanya pada Waktu Pertanyaan-Pertanyaan Menteri (MQT) di Dewan Rakyat, hari ini.

Beliau menjawab soalan tambahan Datuk Muslimin Yahaya (PN-Sungai Besar) mengenai adakah kaedah cagaran itu melanggar Akta KWSP, dan sama ada Perdana Menteri mendapatkan nasihat Peguam Negara mengenai hal berkenaan.

Anwar menjelaskan risiko KWSP juga sangat minimum berikutan pulangan cagaran dalam beberapa tahun dapat diperolehi meskipun jika terdapat jumlah kecil pencarum yang gagal membayar pinjaman.

Mengulas lanjut, beliau berkata KWSP meminta pencarum menggunakan kaedah pinjaman Islam untuk membuat pinjaman bank, namun tidak menghalang jika pencarum Islam atau bukan Islam terutamanya ingin membuat pinjaman mengikut kadar konvensional.

“Saya ingin menyatakan kita mengenakan kadar instrumen kewangan Islam, jadi dengan kos perkhidmatan yang minimum tetapi tidak mengukur dari segi faedah bank konvensional. KWSP memilih untuk meminta ahli-ahli menggunakan kaedah pinjaman Islam dengan kadar faedah yang paling miminum yang tentunya lebih rendah daripada kadar di pasaran,” katanya.

Selain itu, Anwar berkata pencarum masih boleh memanfaatkan Akaun 2 KWSP bagi tujuan pendidikan, menunaikan haji dan perbelanjaan hospital seperti diumumkan sebelum ini.

Perdana Menteri meminta semua pihak supaya tidak beranggapan bahawa pengeluaran KWSP sebagai satu-satunya kaedah untuk meringankan beban rakyat kerana kerajaan juga mengambil langkah-langkah lain termasuk memberi bantuan secara berasingan antaranya kepada pekerja, pekebun, nelayan dan penjawat awam.

“Ini KWSP, akad kita itu jelas, (ia) untuk hari tua. Sebab itu fatwa-fatwa yang jelas dalam hal ini umpamanya tidak dikenakan cukai, malah beberapa kemudahan tambahan diberikan hanya kepada pencarum,” katanya.

Anwar berkata, beliau bimbang masa depan pencarum akan lebih sukar jika simpanan mereka hanya tinggal RM4,000 atau RM10,000 sahaja pada masa akan datang.

Beliau memaklumkan bilangan ahli KWSP berumur bawah 55 tahun dengan simpanan kurang RM10,000 mencecah 6.7 juta dan majoriti adalah dalam kalangan Bumiputera dengan median RM4,937 simpanan.

Menurutnya 20 negara yang memberikan kebenaran mengeluarkan wang tabung simpanan pada hari tua susulan pandemik COVID-19 juga telah menghentikan kelulusan pengeluaran berkenaan. – BERNAMA


Khairy beri bayangan PerantiSiswa percuma diteruskan jika BN berkuasa

SUNGAI BULOH: Program PerantiSiswa Keluarga Malaysia akan dicadang untuk diperluaskan kepada kepada pelajar di Insititut Pengajian Tinggi (IPT) sekiranya Barisan Nasional (BN) mendapat mandat daripada rakyat pada Pilihan Raya Umum ke-15.

Menteri Kesihatan, Khairy Jamaluddin berkata, menerusi pengalaman ketika pelaksanaan Perintah Kawalan Pegerakan (PKP) lalu, kerajaan menyedari alat peranti kini sudah menjadi satu keperluan dan bukannya satu kemahuan kepada pelajar alaf baharu.

“PerantiSiswa ketika pelaksanaan PKP, saya masih Ahli Parlimen Rembau. Pada ketika itu, benda yang diperlukan adalah peranti, iaitu wakil pelajar dan siswazah. Walaupun dah kita kini keluar dari PKP, tetapi kerajaan dapati ianya adalah keperluan bukannya luxury item (barangan mewah), banyak kerja kursus pelajar universiti ini dibuat melalui  atas talian. Jadi peranti ini adalah keperluan semua orang.

“Bila kita buat survey (kajian) di kalangan pelajar T20 and M40 sudah memiliki peranti ini. Jadi kita buat keputusan untuk buat beri kepada semua pelajar dalam fakulti. Saya nak cadangkan kepada Perdana Menteri, sekiranya kita membentuk kerajaan, kita pastikan pemberian peranti percuma ini kekal kita akan beri semua pelajar setiap tahun.

“Semua mesyuarat seperti webinar online (atas talian) pakai peranti. Saya kesian kepada pelajar-pelajar yang terpaksa meminjam handphone (telefon bimbit) ibu bapa dengan size skrin kecil. Jadi kalau kita nak bercita-cita nak jadi negara yang membawa liputan rangkaian 5G, kita kena sediakan peranti ini. Kalau kita jadi kerajaan, kita akan beri kepada semua mahasiswa,” katanya.

Beliau berkata demikian ketika berucap pada Majlis Penyerahan PerantiSiswa Keluarga Malaysia di Fakulti Perubatan Universiti Teknologi Mara (UITM) Cawangan Selangor Kampus Sungai Buloh, di sini, pada Jumaat.

Dalam pada itu, Khairy juga memaklumkan akan menyediakan sebuah manifesto yang akan memberi keutamaan kepada pelajar perubatan di Universiti Teknologi Mara (UITM) di Cawangan Selangor Kampus Sungai Buloh sekiranya memenangi kerusi Parlimen Sungai Buloh pada PRU15 nanti.

“Sudah pasti dalam manifesto yang saya akan lancarkan nanti, soal graduan UITM ini akan diambil kira. Di UITM Sungai Buloh ini ada Fakulti Perubatan, Klinik Pergigian ini juga berkait secara langsung, jawatan saya sebagai Menteri Kesihatan, jadi inila sesuatu yang saya akan umumkan dalam manifesto nanti,” katanya kepada pemberita selepas majlis penyerahan tersebut.

Terdahulu, Khairy Jamaluddin dinamakan sebagai calon Barisan Nasional (BN) di Parlimen Sungai Buloh setelah kerusi Parlimen Rembau yang disandangnya sejak tahun 2008 diserahkan kepada Timbalan Presiden UMNO, Datuk Seri Mohamad Hasan.

Author

Mohamad Fitri Hazim Hazam

View all posts

View all posts


Misi berbeza Zaidi, Nurul Izzah untuk tawan Permatang Pauh

BUKIT MERTAJAM: Dua calon Pilihan Raya Umum ke-15 (PRU15) bagi kerusi Parlimen Permatang Pauh, Datuk Mohd Zaidi Mohd Said dari Barisan Nasional (BN) dan calon Pakatan Harapan (PH) Nurul Izzah Anwar, mempunyai misi berbeza dalam usaha menawan kerusi Parlimen itu.

Bagi Mohd Zaidi, dengan kemenangan membolehkan beliau menangani isu pembangunan di kawasan berkenaan manakala Nurul Izzah pula mahu terus berkhidmat kepada pengundi di situ.

Mohd Zaidi berkata, beliau akan mengetengahkan isu dan masalah melanda pengundi di Permatang Pauh berikutan kemudahan infrastruktur seperti jalan raya, sekolah dan rumah untuk golongan miskin, masih kurang.

“Isu-isu ini akan jadi bahan atau tajuk strategi kempen dan ini yang kita akan tawarkan kepada masyarakat Permatang Pauh. Sepanjang 23 tahun segala pembangunan di sini kelihatan terbantut.

“Satu perubahan diperlukan supaya isu ini dapat diselesaikan,” katanya.

Beliau berkata, BN dan PH kini ‘bermain’ di gelanggang sama kerana kedua-dua parti itu pernah berada di pihak kerajaan dan pembangkang dan sedikit sebanyak membantu BN untuk tampil dengan strategi baharu pada PRU15.

Kerusi Parlimen Permatang Pauh pada PRU15 menyaksikan pertandingan empat penjuru antara penyandang Nurul Izzah (PH-PKR), Mohd Zaidi (BN-UMNO), Muhammad Fawwaz Mat Jan (PN-PAS) dan Mohd Nasir Othman (Pejuang-Putra).

Bagi Nurul Izzah, 42, beliau berharap untuk mempertahankan kerusi Parlimen Permatang Pauh kerana masih banyak perubahan mahu dilakukan kepada negara.

Katanya, kemenangan itu demi menjaga kebajikan rakyat secara keseluruhan selain melakukan penambahbaikan dan perubahan dengan efektif.

“Antara komitmen saya adalah memastikan 20 peratus murid di seluruh negara yang dianggarkan buta huruf mendapat pembelajaran. Perkara ini cuma boleh diselesaikan melalui peringkat pusat,” katanya.

Pada PRU14, Nurul Izzah yang juga Naib Presiden PKR memenangi kerusi itu dengan 35,534 undi. Beliau menewaskan calon BN dan PAS dengan majoriti 15,668 undi. – BERNAMA


Jasa Ratu Elizabeth II, Malaysia aman di bawah Komanwel

KUALA LUMPUR: Pemergian Ratu Elizabeth II masih dirasai ramai kerana jasa besar baginda dalam menyatukan hubungan Malaysia, British sejak kemerdekaan lagi dan negara ini aman di bawah Komanwel yang diasaskan.

Presiden Yayasan Metamorphosis, Datuk Razalif Zain berkata, atas jasanya itu negara menikmati hasil yang baik dari segi sosial, politik dan ekonomi kedua-dua belah pihak.

“Ratu Elizabeth menjadi ikon bagi negara Komanwel, pengasas atau penaung lebih 600 pertubuhan dan badan kebajikan, serta memainkan peranan penting dalam hubungan dua hala United Kingdom (UK) dengan banyak negara.

“Namun generasi muda hari ini tidak tahu atau kurang ambil peduli fakta sejarah yang sebenarnya penting dalam mengetahui hala tuju negara.

“Baginda menduduki takhta diraja sejak tahun 1952 tempoh paling lama pernah direkodkan dalam mana-mana sistem monarki di dunia,” katanya.

Beliau berkata demikian ketika ditemui pemberita menzahirkan ucapan takziah kepada pihak Britain susulan kemangkatan Ratu Elizabeth II di Kedutaan British-Malaysia, di sini.

Turut hadir, Presiden Parti Proegresif Penduduk (MyPPP), Tan Sri M Kayveas turut menzahirkan ucapan kepada keluarga monarki Britain.

Author

Fhatihah Zakinan

View all posts

View all posts


Penghantar makanan ditahan bantu siasatan kes baling bungkusan makanan

NIBONG TEBAL: Polis menahan seorang penghantar makanan sebuah syarikat penyedia perkhidmatan p-hailing bagi membantu siasatan berhubung kejadian seorang lelaki membaling bungkusan makanan dan minuman ke arah dua pekerja wanita di sebuah restoran, di sini semalam.

Video berdurasi 1 minit 20 saat memaparkan kejadian itu turut tular menerusi media sosial.

Pemangku Ketua Polis Daerah Seberang Perai Selatan, DSP Mohd Norazmi Abd Ghapar berkata, pihaknya menjalankan siasatan kes itu selepas mengesan video berkenaan semalam menerusi satu akaun dipercayai milik restoran tersebut selain turut menerima laporan berhubung kejadian itu.

“Siasatan dijalankan mengikut Seksyen 352 Kanun Keseksaan iaitu menggunakan kekerasan jenayah.

“Menerusi video itu, didapati terdapat dua lelaki dipercayai penghantar makanan yang datang ke restoran tersebut dengan seorang daripadanya bertindak membaling bungkusan makanan dan minuman ke arah dua pekerja wanita yang terdapat di kaunter,” katanya dalam kenyataan hari ini.

Mohd Norazmi berkata, penghantar makanan berkenaan yang ditahan di daerah ini semalam, kini direman untuk siasatan lanjut.

Beliau meminta orang ramai yang mempunyai maklumat kejadian supaya menyalurkan kepada Ibu Pejabat Polis Daerah Seberang Perai Selatan di talian hotline 04-5858 222 atau mana-mana balai polis berdekatan. – BERNAMA


Agus nafi letak jawatan KP J-KOM kerana desakan

KUALA LUMPUR: Datuk Dr Mohammad Agus Yusoff menghantar surat peletakan jawatan sebagai Ketua Pengarah Jabatan Komunikasi Komuniti (J-KOM) berkuat kuasa 15 Disember depan.

Perkara itu disahkan sendiri Agus ketika dihubungi NST hari ini.

Beliau bagaimanapun menafikan tindakan peletakan jawatan itu berkait rapat dengan desakan susulan dakwaan prestasi J-KOM yang kurang memuaskan.

Sebaliknya, beliau mendakwa tindakannya itu disebabkan tawaran yang diterima daripada organisasi tempatan dan antarabangsa yang memerlukan khidmatnya.

Agus dilantik sebagai Ketua Pengarah J-KOM pada Februari lalu, namun beliau serta jabatan terbabit banyak menerima kritikan berikutan disifatkan kurang berkesan dalam memainkan peranannya menguar-uarkan maklumat berkaitan pelbagai manfaat dan insentif disediakan Kerajaan Perpaduan kepada rakyat.

Beberapa pihak terutama wakil rakyat pembangkang turut menggesa J-KOM dibubarkan.

Dalam pada itu, sumber Pejabat Perdana Menteri (PMO) ketika dihubungi mengesahkan Agus sudah menghantar surat peletakan jawatan itu, namun tidak menyatakan sama ada peletakan jawatan itu sudah diterima atau sebaliknya.

“Betul, (peletakan jawatan) berkuat kuasa 15 Disember depan…. (sama ada) terima atau tak peletakan jawatan itu belum tahu,” kata sumber itu ringkas.

Sumber berkenaan juga tidak memaklumkan sama ada Datuk Seri Anwar Ibrahim sudah melihat surat berkenaan, memandangkan Perdana Menteri ketika ini berada di San Francisco kerana menghadiri Sidang kemuncak Kerjasama Ekonomi Asia Pasifik (APEC). – Berita Harian

Authors

Media Variasi

View all posts

Diyana Rahip

View all posts

View all posts

View all posts


Guna ‘pelapik meja’ jadi baju, si cilik menang pertandingan pakaian beragam

CYBERJAYA: Siapa sangka dengan hanya menggunakan ‘pelapik alas meja’ sahaja boleh menang pertandingan pakaian beragam!

Itulah yang dialami seorang anak kecil yang mendapat tempat kedua dalam pertandingan pakaian beragam peringkat negeri Pahang apabila cetusan idea kreatif oleh bapanya nyata mencuri tumpuan.

Menurut ibunya, Eika Azman, idea menggunakan pelapik pinggan untuk bahagian bahu hanya sebagai hiasan aksesori bagi menggayakan tema Walinongsari yang dibawakan anaknya, Nasya.

Malahan, Nasya turut dilihat anggun menggayakan cetusan idea ibu bapanya itu.

“Alhamdulillah rezeki anak, menang nombor dua. Syukur sangat-sangat. Al maklumlah, zaman sekarang semua kena jimat.

“Ada tak yang guna benda itu (pelapik meja) kat rumah sebab kawan anak saya dia cakap sama macam alas meja rumah dia,” katanya seperti dilapor majalah Pama.

Author

Diyana Rahip

View all posts

View all posts


Kikis persepsi kanser penamat hidup

KUCHING: Pesakit kanser harus kekal positif dan bersedia mengharungi segala cabaran dengan tabah serta tidak menganggap penyakit itu menjadi penamat riwayat hidup.

Bekas pesakit kanser, Mohd Ali Kupon, mengakui memang sedih dan kecewa selepas disahkan menghidap kanser, namun pesakit tidak harus berputus asa.

Menurutnya, pesakit perlu membuang emosi negatif dan menghakis fikiran buruk apabila mendengar perkataan kanser, sebaliknya bingkas bangkit dengan perasaan positif serta keazaman tinggi untuk sembuh.

“Usah takut, tangani dengan baik, kekal positif dalam semua situasi dan teruskan kehidupan seperti biasa. Janganlah apabila disahkan menghidap kanser, apatah lagi di tahap empat, kita rasa sudah sampai penamat hidup,” katanya pada Program Wacana#CSM Sarawak anjuran Cancer Survivors Malaysia (CSM), malam tadi.

Turut hadir, Pengerusi CSM, Zuraini Kamal serta Presiden Persatuan Advokasi dan Kesedaran Kanser Kuching (SCAN) Chris Cheng.

Guru Besar berusia 53 tahun berasal dari Kampung Igan dalam Bahagian Mukah itu berkata, beliau disahkan menghidap kanser pangkal hidung atau Nasopharyngeal Carcinoma (NPC) tahap empat pada tahun 2013.

Beliau amat bersyukur selepas lima tahun bertarung iaitu pada tahun 2018, doktor mengesahkan kanser itu tidak lagi dikesan di kawasan yang ditemui sebelumnya.

“Apabila kita sudah dijangkiti kanser tahap empat, yang sering kita dengar ialah orang berkata, …habislah nyawa kamu mungkin tinggal enam bulan sahaja lagi.

“Tetapi kita harus berfikiran positif walau apa pun yang kita dengar, kita harus mengawal emosi dengan tidak menganggap kanser itu membawa kematian dan berpegang kepada kepercayaan ajal maut ketentuan Tuhan.

“Kalau ajal sudah tiba, ketika asyik memancing kita boleh disambar buaya, ketika bermain bola boleh dipanah petir dan kematian seperti itu pastinya tiada kaitan dengan tahap empat,” katanya.

Mohd Ali berkata, menyedari tanggungjawab untuk memberi kesedaran kepada pesakit lain harus dipikul ‘cancer survivor’ sepertinya, beliau sanggup menghadiri program wacana di beberapa lokasi seluruh negara.

“Saya sanggup menghadiri program Wacana #CSM di Melaka dan Selangor dengan perbelanjaan sendiri kerana saya sedar menjadi tanggungjawab saya untuk membantu pesakit lain menguatkan semangat untuk terus hidup.

“Saya ingin berkongsi pengalaman bagaimana saya menghadapi cabaran itu sehingga saya berjaya dan kini masih terus aktif bermain bola serta menjamah makanan kegemaran seperti buah engkalak, buah dabai malah udang galah,” katanya. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Madrasah Darussolihin akui 20 tahun operasi secara ‘haram’

KUALA LUMPUR: Madrasah Darussolihin, Jalan Kebun Shah Alam yang didakwa terbabit isu dera ala ‘militan’ mengesahkan merekalah yang dimaksudkan pengadu, dan mengakui tidak mendapat kelulusan mana-mana pihak sejak 20 tahun lalu.

Wakil Madrasah Darussolihin, Ridzuan mengesahkan madrasah berkenaan sebenarnya hanya sebuah pertubuhan.

“Saya wakil Pertubuhan Kebajikan Darussolihin berdaftar dengan Jabatan Pendaftaran Pertubuhan (RoS) pada tahun 2018, tetapi kami sudah beroperasi sejak 2002.

“Kami juga bukan berdaftar bawah Kementerian Pendidikan, orang ramai yang panggil madrasah jadi sebab itu kami pakai nama madrasah.

“Ya, kami akui tidak mendapat kelulusan Agensi Anti Dadah Kebangsaan (AADK) atau Jabatan Agama Islam Selangor (JAIS) sebab isu tak cukup syarat Pihak Berkuasa Tempatan (PBT).”

“Tanah madrasah ini statusnya tanah pertanian jadi memang tiada Sijil Menduduki (CF), jadi apabila tiada CF semua agensi tidak luluskan operasi kami.

“Bagaimanapun, kami sedang memohon lagi dan masih di bawah pemantauan AADK, yang biasa datang Wan Mohd Azrul dan empat ustaz dari Majlis Agama Islam Selangor (MAIS).

“Mungkin sebab tidak berdaftar, JAIS dan AADK kata tidak boleh ambil tindakan tetapi kita lihatlah apa hasil siasatan polis,” katanya kepada MEDIA VARIASI di ibu pejabat Persatuan Pengguna Islam Malaysia (PPIM) di sini hari ini.

Ridzuan hadir bersama tiga lagi wakil madrasah dan selepas sejam perbincangan dengan pihak PPIM, pihak media, dan ibu kepada pelajar madrasah yang mendakwa didera ala militan.

Dalam pada itu, wakil berkenaan, turut menyebut nama pegawai daripada AADK, Wan Mohamad Azrul bagi menguruskan pendaftaran dengan agensi.

Bagaimanapun Ketua Pengarah AADK, Sutekno Ahmad Belon pula menafikan dakwaan agensi berkenaan terlibat kerjasama dengan madrasah berkaitan.

MEDIA VARIASI sebelum ini melaporkan, pendedahan pelajar didera ala militan ketika mengikuti ‘rawatan pemulihan’ di madrasah di Shah Alam.

Susulan pendedahan itu, dimaklumkan, madrasah berkenaan tidak berdaftar dengan Jabatan Agama Islam Selangor (JAIS) atau AADK.

Ketua Polis Daerah Shah Alam, Asisten Komisioner Mohd Iqbal Ibrahim turut mengesahkan laporan diterima dan siasatan mengikut Seksyen 323 Kanun Keseksaan.

Pengerusi Suruhanjaya Hak Asasi Manusia Malaysia (SUHAKAM), Prof Datuk Dr Rahmat Mohamad menjalankan siasatan dakwaan isu pelanggaran hak asasi manusia di madrasah berkaitan, bagi menjalankan fungsi statutorinya di bawah Seksyen 4 dan 12 Akta SUHAKAM 1999.

Pada Isnin, Menteri di Jabatan Perdana Menteri (Hal Ehwal Agama), Datuk Idris Ahmad, memaklumkan kes madrasah yang didakwa dera pelajar ala militan telah dibawa kepada pihak polis.

Author

Tun Puteh Wanti

View all posts

View all posts


Pengarah syarikat disyaki kemuka butir matan palsu direman 4 hari

SHAH ALAM: Pengarah syarikat direman empat hari bermula hari ini kerana disyaki mengemukakan penyata bank mengandungi butir matan palsu berjumlah lebih RM170,000.

Perintah reman sehingga 21 Oktober itu dibenarkan Majistret Muhammad Syafiq Sulaiman selepas permohonan dibuat Suruhanjaya Pencegahan Rasuah Malaysia (SPRM) Selangor di Mahkamah Majistret di sini, hari ini.

Menurut sumber, difahamkan, penyata bank yang mengandungi butir matan palsu itu adalah bagi mendapatkan kerja perkhidmatan pembersihan dan penyelenggaraan landskap sebuah bangunan.

Suspek berusia 30-an itu ditahan kira-kira 3.30 petang semalam di pejabat SPRM Selangor ketika dia hadir memberi keterangan.

“Suspek disyaki mengemukakan penyata bank yang mengandungi butir matan palsu bagi memenuhi syarat penilaian kewangan ketika menyertai perolehan secara sebut harga pada2019,” katanya.

Sementara itu, Pengarah SPRM Selangor, Datuk Alias Salim ketika dihubungi mengesahkan tangkapan.

Beliau berkata, siasatan terhadap suspek dijalankan mengikut Seksyen 18 Akta SPRM 2009. – Harian Metro

Author

Media Variasi

View all posts

View all posts


MYAirline lancar laluan KL-Sibu, tawar tiket serendah RM59

KUALA LUMPUR: Syarikat penerbangan tambang rendah baharu, MYAirline Sdn Bhd melancarkan laluan baharu dari Kuala Lumpur ke Sibu, Sarawak, hari ini.

Penerbangan menerusi pesawat Z9 8201 itu mula berlepas dari Kuala Lumpur di Lapangan Terbang Antarabangsa 2 (KLIA2) pada jam 12.45 tengah hari dan tiba di Lapangan Terbang Sibu kira-kira jam 2.45 petang.

Pelancaran laluan baharu itu turut dihadiri Timbalan Menteri Pelancongan, Seni dan Budaya (MOTAC), Khairul Firdaus Akbar Khan yang turut serta mengikuti penerbangan ke negeri berkenaan.

Menurut beliau, pelancaran laluan baharu MYAirline antara Kuala Lumpur ke Sibu yang akan beroperasi secara dua kali sehari, merupakan tambahan yang dialu-alukan khususnya bagi sektor pelancongan di Malaysia.

“Dengan lebih banyak persaingan, kami boleh mengharapkan untuk melihat tambang kekal rendah, menjadikan perjalanan lebih mudah untuk semua orang.

“Saya berharap MYAirline dapat berkembang lebih pesat dalam menghubungkan orang ramal dan tempat di seluruh negara dan rantau ini,” katanya.

Ketua Pegawai Eksekutif MYAirline, Rayner Teo berkata, pihaknya amat berbesar hati melancarkan laluan Kuala Lumpur–Sibu pada bulan ini yang turut menjadi bulan perayaan Tahun Baru Cina.

“Kami berbesar hati melancarkan laluan Kuala Lumpur-Sibu pada bulan yang mulia ini Tahun Baru Cina di mana keluarga akan dapat pulang ke rumah dan bersatu semula dengan mereka yang tersayang,” ujarnya.

Tambah Rayner, bersempena dengan pelancaran laluan baharu itu, MYAirline turut melancarkan promosi ‘Sarawak Super Sale’ yang menawarkan tambang merangkumi ‘all-in’ serendah RM59.

Jelasnya, promosi berkenaan terbuka bagi penerbangan ke Kuching dan Sibu bagi tempoh perjalanan dari 18 Januari hingga 31 Julai 2023.

Orang ramai yang berminat boleh membuat tempahan tiket menerusi www.myairline.my

Untuk rekod, destinasi pertama MYAirline di Sarawak adalah di Kuching yang telah dilancarkan pada 1 Disember 2022.

Syarikat penerbangan itu kini merancang untuk terus mengembangkan rangkaiannya dan menawarkan lebih banyak lagi pilihan perjalanan kepada pengembara.

Author

Diyana Rahip

View all posts

View all posts


Debat: Kini masa untuk bekerja – Fadhlina

KUALA LUMPUR: Menteri Pendidikan, Fadhlina Sidek menasihatkan agar semua pihak menumpukan perhatian kepada khidmat untuk negara dan masyarakat, susulan tamat pilihan raya di enam negeri (PRN) Sabtu lalu.

Tegas beliau, wakil rakyat yang menang di kerusi Dewan Undangan Negeri (DUN) masing-masing perlu melupakan politik seketika dan teruskan bekerja selepas selesai proses PRN tersebut.

“Kini masa untuk bekerja. Saya nak bagi satu pantun. Tik, tik, tik, ja, ja, ja. Sudah-sudahlah berpolitik, kini masa untuk bekerja,” katanya selepas menghadiri program Eksplorasi Rukun Negara 2023 di sini hari ini.

Beliau berkata demikian ketika diminta mengulas cadangan debat pendidikan dengan wakil rakyat Perikatan Nasional (PN) yang dibuat Ahli Parlimen Bachok, Syahir Sulaiman, pada Ahad.

Syahir mencadangkan satu debat berkaitan isu pendidikan diadakan antara Fadhlina dan ADUN Jitra, Dr Haim Hilman.

Terdahulu, ketika menyampaikan ucapan pada program itu, Fadhlina berkata, warga pendidik memainkan penting bagi memupuk semangat perpaduan dalam kalangan generasi muda.

Katanya, guru adalah agen dalam usaha menerapkan semangat perpaduan kepada anak muda, bermula dari bangku sekolah.

“Guru adalah ejen perpaduan. Kita boleh lihat bagaimana guru menyampaikan hasrat, impian dan tekad, bagaimana perpaduan patut dilaksanakan di sekolah,” katanya.

Program itu diadakan untuk meningkatkan pengetahuan, pemahaman, penghayatan dan pengamalan Rukun Negara dalam diri murid sekolah dan menjadikannya sebahagian daripada sikap dan tingkah laku mereka bagi mengukuhkan semangat jati dan cintakan negara.

Selain itu, Fadhlina berkata, Kelab Rukun Negara akan diperluaskan di semua sekolah termasuk sekolah swasta bagi menyemarakkan lagi semangat perpaduan dalam kalangan pelajar. – Astro Awani

Author

Media Variasi

View all posts

View all posts


MYFutureJobs: 16,865 individu dapat kerja setakat April

KLANG: Seramai 16,865 pencari kerja berjaya mendapatkan pekerjaan melalui karnival kerjaya dan portal MYFutureJobs yang berlangsung di seluruh negara setakat 28 April tahun ini.

Pengerusi Lembaga Pertubuhan Keselamatan Sosial (Perkeso), Datuk Seri Subahan Kamal berkata pihaknya menjangkakan jumlah itu akan terus meningkat menjelang akhir tahun.

Katanya berdasarkan rekod tahun lepas, seramai 295,044 pencari kerja berjaya memperoleh pekerjaan melalui perkhidmatan sama.

Mengenai Karnival Kerjaya MyFutureJobs Selangor yang berlangsung hari ini dan esok di Dewan Hamzah, di sini, beliau berkata lebih 7,000 peluang pekerjaan menanti pencari kerja.

“Karnival dua hari yang mendapat kerjasama kerajaan Selangor menyaksikan penglibatan 38 majikan daripada pelbagai sektor antaranya kewangan, pembuatan, perhotelan dan peruncitan,” katanya kepada pemberita selepas program tersebut.

Terdahulu, Menteri Sumber Manusia, V. Sivakumar melancarkan karnival tersebut yang turut dihadiri Pengerusi Jawatankuasa Tetap Pembangunan Sosio Ekonomi, Kebajikan Masyarakat dan Pemberdayaan Pekerja V. Ganabatirau dan Ketua Eksekutif Perkeso Datuk Seri Dr Mohammed Azman Aziz Mohammed.

Mengenai Skim Keselamatan Sosial Suri Rumah (SKSSR) pula, beliau berkata terdapat seramai 175,999 pencarum aktif sejak skim itu dilancarkan dua tahun lepas dengan caruman hanya RM120 setahun.

“Saya menggalakkan orang ramai untuk mencarum kerana hanya RM10 sebulan sahaja, jumlah itu sangat minimum. Kita sangat berharap lebih ramai orang akan mencarum yang akan memberikan pelbagai manfaat kepada suri rumah pada masa akan depan,” katanya. – BERNAMA


Rakyat Kedah nikmati bas percuma sempena AKM

KUALA LUMPUR: Rakyat negeri Kedah bakal menikmati perkhidmatan bas percuma menerusi pengangkutan MARA Liner, sempena Jelajah Aspirasi Keluarga Malaysia (AKM) peringkat negeri, selama tiga hari bermula 2 hingga 4 September ini.

MARA Liner menyediakan 17 buah bas dengan dua jenis perkhidmatan iaitu bas henti-henti dan bas ekspres sepanjang program berkenaan.

Ia membabitkan perjalanan di sekitar kawasan bandar Alor Setar secara ulang-alik, bermula dari Pekan Rabu dan Terminal bas Shahab Perdana Alor Setar menuju ke Stadium Darul Aman.

Perkhidmatan itu bermula seawal jam 9 pagi hingga 9 malam dengan kekerapan setiap 15 minit setiap bas.

Menurut satu kenyataan MARA Liner, ia antara usaha MARA Liner sebagai sebuah syarikat pengangkutan bas utama negara, untuk menghayati aspirasi kerajaan dalam memberi fasiliti kepada rakyat sewaktu berlangsungnya jelajah tersebut.

“Ia diharapkan dapat memberi kemudahan kepada rakyat negeri Kedah untuk sama-sama datang bagi memeriahkan jelajah yang julung-julung kali diadakan ini.

“Kita menjangkakan seramai 100,000 orang pengunjung hadir dari seluruh pelusuk negeri Kedah dan akan berkumpul di Alor Setar,” katanya.

Dalam kenyataan sama, MARA Liner berkata, terdapat pelbagai aktiviti menarik termasuk sesi jualan murah keperluan asas.

MARA Liner juga bakal memperkenalkan satu program loyalty dengan menggunakan sistem pendaftaran mesra pengguna iaitu Chatbot Artificial Intelligence AI.

Ia menjanjikan faedah istimewa khususnya golongan B40 dan juga pelajar yang rata-rata pengguna utama perkhidmatan bas ekspres negara ini.

Jelajah AKM Kedah ini dijangka akan dirasmikan oleh Perdana Menteri, Datuk Seri Ismail Sabri Yaakob, dihadiri Menteri Besar Kedah, Datuk Seri Muhammad Sanusi Md Nor; Menteri Pembangunan Luar Bandar, Datuk Seri Mahdzir Khalid dan barisan EXCO negeri.

Perkhidmatan bas MARA Liner ini adalah hasil cadangan utama yang diberikan oleh syarikat induk Mara Liner iaitu MARA Corporation Sdn. Bhd. yang diterajui oleh pengerusinya iaitu Datuk Othman Aziz.

Author

Fhatihah Zakinan

View all posts

View all posts


Dua pekerja Bangladesh maut jengkaut terbalik

IPOH: Dua lelaki warga Bangladesh yang mengendalikan jengkaut maut selepas jentera itu terbalik dipercayai akibat berlaku penggelongsoran tanah semasa menjalankan kerja di kawasan tapak kuari di Simpang Pulai di sini, malam tadi.

Jurucakap Jabatan Bomba dan Penyelamat Perak berkata, pihaknya menerima panggilan mengenai kejadian membabitkan kedua-dua mangsa yang berusia lingkungan 30 hingga 40-an itu pada kira-kira 8.17 malam.

“Pasukan dari Balai Bomba dan Penyelamat Simpang Pulai yang tiba di tempat kejadian membuat kerja mengeluarkan mangsa-mangsa terperangkap menggunakan peralatan khas dan bantuan jengkaut pihak kilang berkenaan,” katanya dalam kenyataan di sini hari ini.

Beliau berkata, mayat kedua-dua mangsa diserahkan kepada pihak polis untuk tindakan lanjut dan operasi tamat pada 9.55 malam.

Ketua Polis Daerah Ipoh, ACP Yahaya Hassan berkata, mayat mangsa dihantar ke Hospital Raja Permaisuri Bainun di sini untuk bedah siasat dan pihaknya sedang mengenal pasti identiti mereka yang terlibat. – BERNAMA


Tarikh bubar Parlimen akan diumum tidak lama lagi – Ismail Sabri

KUALA LUMPUR: Perdana Menteri Datuk Seri Ismail Sabri Yaakob berkata tarikh pembubaran parlimen akan diumumkan tidak lama lagi, untuk memberi laluan kepada Pilihan Raya Umum ke-15 (PRU15).

Berucap pada Majlis Pelancaran Jentera Pemuda Barisan Nasional (BN) hari ini, beliau yang juga Naib Presiden UMNO meminta untuk diberikan sedikit masa lagi bagi menentukan tarikhnya, bersama dengan Presiden UMNO Datuk Seri Dr Ahmad Zahid Hamidi.

“Bila tarikhnya? Saya dan presiden akan menentukan, tapi percayalah sikit lagi, tak lama. Presiden..  kita bincang cepat-cepat. Saya mendengar dengan jelas, Top Five semua ada di sini, Insya-Allah dalam waktu terdekat kita akan berjumpa untuk berbincang,” katanya.

Turut hadir Timbalan Pengerusi BN yang juga Timbalan Presiden UMNO Datuk Seri Mohamad Hasan, Presdien MCA Datuk Seri Dr Wee Ka Siong dan Presiden MIC, Tan Sri S A Vigneswaran.

Sementara itu, Ismail Sabri menyeru pemimpin parti itu termasuk Pemuda BN untuk menguasai peperangan secara maya dan menjawab segala tuduhan serta serangan pihak pembangkang kepada BN dan kerajaan yang dilemparkan di media sosial.

“Kelemahan kita sebelum PRU14 apabila kita tidak mampu menjawab isu-isu besar oleh pembangkang, dan pada kali ini mereka terus memainkan fitnah kepada pemimpin kita, BN dan kerajaan.

“Yang penting apabila Parlimen dibubarkan, apabila PRU15 diadakan kita mesti menang, itu paling penting dan kalau PRU15 diadakan dan kita tidak mampu menguasai kerusi untuk membentuk kerajaan, kita akan kembali seperti sebelum PRU14,” katanya.

Ismail Sabri berkata pemimpin BN juga perlu mendekati pengundi muda dengan melaksanakan libat urus bagi mendapatkan sokongan mereka.

Katanya kerajaan mampu menjaga kebajikan golongan muda dengan melaksanakan pelbagai insentif, termasuk Program PerantiSiswa Keluarga Malaysia dan pinjaman Perbadanan Tabung Pendidikan Tinggi Nasional (PTPTN) kepada golongan M40 (M1) yang dinaikkan daripada 75 peratus kepada 100 peratus. – BERNAMA

TAG: ismail sabri yaakob, BN, ahmad zahid, PRU15

YAZ SHS AZH


Bank Argentina akan cetak wajah Messi pada wang kertas?

KEJAYAAN pemain bola sepak Argentina, Lionel Messi dalam membantu pasukan itu meraih gelaran juara Piala Dunia 2022 membuatkan namanya menjadi perhatian seluruh dunia.

Malah, Bank Pusat Argentina turut mempertimbangkan cadangan meletakkan wajah Messi pada wang kertas bernilai 1000 peso sebagai tanda penghormatan, lapor Sportsmanor.

Perkara itu berikutan, bintang bola sepak berusia 35 tahun itu telah mencipta sejarah dengan menjadi pemain pertama yang merangkul anugerah ‘Golden Ball’ sebanyak dua kali dalam edisi Piala Dunia.

Ditambah lagi dengan pemenang Ballon d’Or sebanyak tujuh kali, kapten pasukan Argentina itu dikatakan mencatat rekod terbaik sepanjang kejohanan tersebut yang berlangsung pada Piala Dunia di Qatar.

Dalam pada itu, wujud desas-desus yang mengatakan bahawa cadangan nama “La Scaloneta” iaitu nama panggilan jurulatih Argentina, Lionel Scaloni akan ditulis pada bahagian belakang wang berkenaan.

Bagaimanapun, laporan akhbar El Financiero menyatakan idea tersebut hanyalah sekadar ‘gurauan’ yang dicadangkan oleh anggota Pusat Bank Argentina.

Author

Diyana Rahip

View all posts

View all posts


Biskut bentuk muka babi dijual di farmasi terkenal

SETAPAK: Seorang wanita terkejut apabila anaknya yang berusia lima tahun menunjukkan kepadanya sekeping biskut bentuk muka babi dari balang yang dibeli dari sebuah farmasi.

Wanita itu yang mahu dikenali sebagai Rina Azi berkata, anaknya sudah menghabiskan biskut berkenaan yang tiada cop halal atau non halal, hampir separuh balang sebelum sedar biskut yang dimakannya bentuk muka babi.

“Balang itu menggunakan gambar luar arnab warna merah jambu dan ketika diambil dari atas rak tiada satu menunjukkan ia tidak halal.

“Ia diletakkan sebaris biskut-biskut untuk makanan bayi dan kanak-kanak lain.

“Saya amat terkejut, anak sudah makan separuh balang dan baru sedar perkara ini.

“Walaupun mungkin kandungannya halal tetapi bentuk muka babi berkenaan amat menyentuh sensitiviti orang Islam.

“Ia amat mengelirukan kerana dalam balang itu turut dicampur biskut dengan bentuk perempuan, beruang, singa, badak, monyet, harimau, arnab, tikus, anjing dan babi.

“Dengan bercampur semua bentuk itu, kanak-kanak tidak akan sedar bahawa ada bentuk babi di dalamnya, ” katanya kepada MEDIA VARIASI.

Wanita itu kemudian mengadukan perkara itu kepada Persatuan Pengguna Islam Malaysia dan MEDIA VARIASI untuk siasatan lanjut.

Dalam pada itu, MEDIA VARIASI menjalankan siasatan ke atas dua cawangan farmasi berkenaan namun hanya menemuinya di Medan Idaman, Setapak.

Penulis mendapati ia diletakkan di atas rak yang sama biskut lain tanpa ada sebarang tanda ‘non halal’ dan penulis telah membelinya untuk siasatan lanjut.

Dengan gambar iklan arnab di balang berkenaan, ternyata tiada siapa menyangka biskut di dalamnya bentuk babi.

Ia diperbuat dari Taiwan dan diedarkan oleh sebuah syarikat makanan di Damansara.

Sehubungan itu, dinasihatkan orang ramai yang beragama Islam berhati-hati jika membeli produk seperti ini dan pastikan ada cop halal bagi mengelakkan sebarang keraguan.

Author

Tun Puteh Wanti

View all posts

View all posts


MCMC ambil tindakan iklan jualan semula konsert Coldplay di media sosial

PUTRAJAYA: Suruhanjaya Komunikasi dan Multimedia (MCMC) telah diarah untuk mengambil tindakan berkaitan iklan jualan semula tiket konsert Coldplay di media sosial, kata Menteri Komunikasi dan Digital, Fahmi Fadzil.

Ditemui pemberita selepas program Jom Baca Bersama 10 Minit di Kementerian Komunikasi dan Digital (KKD) sini hari ini, beliau berkata, wujud aktiviti penipuan jualan tiket konsert berkenaan di media sosial dan MCMC akan meminta pengendali platform berkenaan menurunkan hantaran tersebut.

“Kalau dikesan kita akan bawa (scammer) ke muka pengadilan dan hantaran (jualan tiket) jika masih berada di platform akan diambil tindakan bersesuaian,” katanya.

Tular di media sosial mengenai kewujudan akaun-akaun di pelbagai platform yang menjual tiket konsert Coldplay namun ia dikatakan dikendalikan oleh ‘scammers’.

Selain itu, wujud tindakan menjual semua tiket konsert kumpulan itu dengan harga hingga mencecah RM43,200 hingga mengundang kecaman orang ramai.

Mengenai tindakan menjual semua tiket Coldplay dengan harga mahal oleh ulat tiket, Fahmi berkata, beliau telah meminta Kementerian Perdagangan Dalam Negeri dan Kos Sara Hidup (KPDN) untuk melakukan pemantauan mengenai perkara itu kerana ia di bawah bidang kuasa kementerian berkenaan.

“Saya lihat (jualan semula tiket) agak keterlaluan,” katanya dan menambah isu ulat tiket itu akan dibincangkan dalam mesyuarat Jemaah Menteri akan datang.

Fahmi turut menasihati orang ramai agar membeli tiket konsert Coldplay melalui sumber yang sah bagi mengelak menjadi mangsa ulat tiket dan scammer.

“Kerajaan pandang serius isu (ulat tiket) ini dan kita kena kekang dan teliti apa undang-undang dan peraturan yang boleh diguna.

“Saya ingatkan kalau ingin beli… belilah daripada sumber sah agar tidak ditipu dan kalau beli tetapi tidak dapat tiket. Buat laporan polis untuk mereka ambil tindakan,” katanya.

Coldplay, kumpulan muzik terkemuka dunia, menjayakan konsert dalam siri jelajah Music Of The Spheres World Tour mereka di Malaysia pada November ini.

Ini merupakan konsert julung kalinya dipersembahkan kumpulan muzik dari Britian itu di Malaysia, yang dijadualkan pada 22 November ini di Stadium Nasional Bukit Jalil.

Coldplay dilapor memulakan siri jelajah mereka pada Mac di Costa Rica, sebelum meneruskan persembahan yang dijadualkan di Tokyo, Kaohsiung (Taiwan), Jakarta dan Perth, selain Kuala Lumpur pada November ini. – BERNAMA


30,000 biji pil kuda dijumpai di ruang tamu rumah

KOTA BHARU: Polis Kelantan merampas 30,000 biji pil kuda yang dianggarkan bernilai RM330,000 di ruang tamu sebuah rumah di Kampung Binjal, Chabang Empat, Tumpat, dekat sini, semalam.

Rampasan dadah itu adalah susulan penahanan tiga lelaki berusia antara 20 hingga 27 tahun, dalam sebuah kereta di tepi jalan di hadapan sebuah tanah perkuburan di Kampung Jal Kechil, Tumpat, kira-kira jam 10 malam.

Ketua Polis Kelantan, Datuk Muhamad Zaki Harun, berkata hasil pemeriksaan, polis menemui satu paket plastik cerah mengandungi enam biji pil kuda, sebelum pemeriksaan susulan dijalankan di sebuah rumah di Kampung Binjal Chabang Empat.

“Hasil pemeriksaan lanjut yang dijalankan di ruang tamu menjumpai lima bungkusan kertas kekuningan di atas lantai yang mengandungi 30,000 biji pil kuda dan menjadikan jumlah kesemua dadah itu 30,006 bijidengan anggaran nilai RM330,066,” katanya dalam kenyataan media, hari ini.

Muhamad Zaki berkata, ujian saringan yang dibuat mendapati dua daripada tiga suspek positif dadah jenis methamphetamine.

Katanya, semua suspek ditahan reman selama seminggu bermula hari ini sehingga 11 September untuk siasatan lanjut mengikut Seksyen 39B Akta Dadah Berbahaya (ADB) 1952 dan Seksyen 12(2) ADB 1952.

Dalam perkembangan sama, Muhamad Zaki berkata, sempena Op Tapis Bersepadu yang dijalankan di seluruh negeri bermula 20 Ogos sehingga semalam, seramai 602 individu berusia antara 16 hingga 63 tahun ditahan atas pelbagai kesalahan, selain pelbagai jenis dianggarkan bernilai RM521,000 dirampas. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Pihak taska wajib hubungi ibu bapa jika anak tidak hadir – Nancy

CYBERJAYA: Kementerian Pembangunan Wanita, Keluarga dan Masyarakat (KPWKM) akan mengetatkan Prosedur Operasi Standard (SOP) ke atas Taman Asuhan Kanak-kanak (Taska) dengan mewajibkan operator menghubungi ibu bapa sekiranya anak-anak tidak hadir ke pusat jagaan berkenaan.

Menterinya, Datuk Seri Nancy Shukri berkata, pelaksanaan itu dibuat bagi membantu ibu bapa lebih peka terhadap keberadaan anak-anak mereka.

Katanya, ia sekali gus dapat mengelak sebarang kejadian tidak diingini berlaku ke atas kanak-kanak berkenaan, misalnya seperti kes kematian akibat tertinggal di dalam kereta.

“Walaupun ini tidak secara langsung berkait dengan kematian kanak-kanak di dalam kereta, sekurang-kurangnya ia dapat mengingatkan ibu bapa sama ada anak mereka masih di dalam kereta atau tidak.

“Oleh itu, operator perlu menghubungi ibu bapa kanak-kanak tersebut dan ia menjadi salah satu standard operasi (SOP) mereka agar kes kematian dalam kereta dapat dielakkan pada masa akan datang,” katanya memetik Kosmo.

Beliau berkata demikian pada Malam Bersama Media Sarawak di Kuching, Sarawak, malam Ahad.

Tambah beliau, ibu bapa yang menghantar anak-anak ke taska diingatkan supaya meninggalkan nombor telefon mereka atau ahli keluarga terdekat supaya sentiasa dapat dihubungi.

“Kita perlu memastikan sebab anak-anak mereka tidak hadir ke pusat jagaan.

“Sekurang-kurangnya jika terlupa, kanak-kanak yang tertinggal di dalam kereta tidak ditinggalkan terlalu lama sehingga tujuh atau lapan jam, yang akhirnya boleh menjurus kepada kes kematian,” ujarnya.

Pada masa sama, Nancy menyatakan bahawa kementeriannya juga akan lebih tegas terhadap pemantauan kamera litar tertutup (CCTV) untuk mengelakkan kejadian yang tidak diingini berlaku ke atas anak-anak di taska.

Author

Diyana Rahip

View all posts

View all posts


AJK UMNO dedah konspirasi jatuhkan Noh Omar

TANJONG KARANG: Presiden Barisan Nasional (BN), Datuk Seri Ahmad Zahid Hamidi dipercayai menerima nasihat salah daripada orang kepercayaan Tan Sri Noh Omar, yang menjadi punca Pengerusi BN Selangor itu tidak tercalon semula di kerusi tradisi, Tanjong Karang.

Mendedahkan perkara itu, Ahli Jawatankuasa UMNO Tanjong Karang sejak 25 tahun lalu, Mohd Rosni Matsol berkata, nama Noh pada awalnya memang ada dalam senarai dan telah dipersetujui oleh Top Five BN.

“Namun telah berlaku pengkhianatan yang dilakukan oleh pegawainya sendiri yang memberi maklumat palsu kepada Pengerusi BN (Ahmad Zahid).

“Konspirasi terancang ini daripada pihak dalaman atau sebahagian pimpinan UMNO Tanjong Karang sendiri yang memberi maklumat palsu kepada Pengerusi BN, ” katanya kepada MEDIA VARIASI.

Mohd Rosni yang juga anak jati Tanjong Karang itu adalah calon Bebas di Parlimen Tanjong Karang bertanding di kawasan itu setelah kecewa dengan isu berkenaan.

“Setelah BN tumbang tahun 2018, dalam 22 Parlimen di Selangor, hanya satu sahaja penyandang BN kekal iaitu Noh di Tanjong Karang.

“Apabila satu-satunya wakil BN, itulah menyebabkan beliau diangkat sebagai Pengerusi BN di Selangor dan Menteri Pembangunan Usahawan dan Koperasi.

“Saya dedahkan perkara ini kerana sayang pada UMNO, semoga perkara ini sampai kepada Ahmad Zahid bahawa beliau telah menerima nasihat yang salah, sewajarnya letak panglima perangnya yang paling kuat kerana BN mahu menawan kembali Selangor,” katanya.

Author

Tun Puteh Wanti

View all posts

View all posts


Graham Potter ‘bercerai’ dengan Chelsea

CHELSEA mengesahkan pemecatan ketua jurulatih mereka, Graham Potter pada Ahad selepas hampir tujuh bulan memegang jawatan itu.

Chelsea telah jatuh ke tangga ke-11 Liga Perdana selepas tewas di lama sendiri kepada Aston Villa dengan jaringan 2-0 pada Sabtu lalu.

Kekalahan di tangan Aston Villa merupakan kekalahan ke-11 Potter dalam 31 perlawanan sejak mengambil alih tugas daripada Thomas Tuchel pada September.

The Blues turut mengesahkan bahawa Bruno Saltor sebagai jurulatih sementara pasukan.

Potter yang berada di bawah tekanan sekian lama tidak memberi keputusan yang positif pada setiap perlawanan meskipun pemilik baharu Chelsea telah membelanjakan lebih daripada £550 juta untuk membawa masuk pemain baharu sejak Mei lalu.

Perkara itu termasuk memecahkan rekod perpindahan dengan menandatangani pemain tengah, Enzo Fernandez dari Benfica dengan harga £106.8 juta pada dua bulan lalu.

Author

Muhammad Nor Fadzly Mahat

View all posts

View all posts


‘RM15 untuk juara’ – Netizen kesal agensi komik digital jatuhkan ‘standard’ pelukis

CYBERJAYA: Baru-baru ini, netizen mempertikaikan pertandingan yang dianjurkan sebuah agensi komik digital yang didakwa memperlekehkan industri seni terutamanya pelukis komik.

Menerusi Facebook agensi komik itu, pihak agensi menganjurkan sebuah pertandingan melukis komik digital bersempena bulan kemerdekaan.

Malah, agensi komik itu turut meletakkan syarat seperti komik tersebut harus mempunyai satu atau dua halaman termasuk dengan muka hadapan.

Menjadi perhatian netizen apabila hadiah yang ditawarkan buat peserta adalah seperti tidak berbaloi dengan hasil karya yang bakal dihantar.

Menerusi gambar yang dikongsikan itu, juara bakal memenangi wang berjumlah RM15, tempat kedua bernilai RM10 manakala tempat ketiga hanya mendapat RM5 sahaja.

Rata-rata netizen meluahkan rasa kesal dan mengkritik agensi komik terbabit kerana dianggap tidak pandai menghargai karya artis tempatan.

“Maaf tuan, rasanya nilai hadiah kena besar lagi sekurang-kurangnya x10. Tak pasti ini hanya marketing atau betul-betul tak ada duit. Kalau bad marketing, janganlah macam merendahkan nilai artis tempatan pulak. Kalau betul tak ada duit, biasakan la diri mencari sponsor,” komen netizen.

“Aku pelukis barang-barang engineering, bukan pelukis komik. Tapi aku rasa terhina betul dengan hadiah macam ini, taknak keluar duit sendiri at least carilah sponsor oi,” selar netizen.

“Orang yang melukis tu perlukan masa, bakat dan penghayatan jalan cerita RM15 ni tahap budak basikal lajak masuk sprocket pon belum tentu berbaloi,” tulis netizen.

Author

Nurul Ain Japri

View all posts

View all posts


Pembuli jalan raya di PLUS kena tahan

TAPAH: Polis menahan lelaki didakwa pembuli jalan raya selepas memandu berbahaya di Lebuhraya Utara Selatan (PLUS) yang video mengenainya tular di media sosial.

Kejadian dipercayai berlaku kira-kira 1.30 petang Selasa di Kilometer 318 lebuh raya itu arah utara.

Ketua Polis Daerah Tapah, Superintendan Mohd Naim Asnawi berkata, pihaknya mengesan video itu tular di X, menunjukkan kenderaan utiliti sukan (SUV) jenis Honda CR-V dipandu melulu dan berbahaya.

“Seorang lelaki berumur 32 tahun dipercayai mangsa dalam kejadian itu membuat laporan polis pada 4.51 petang semalam,” katanya dalam kenyataan.

Mohd Naim berkata, siasatan kemudian dijalankan mengikut Seksyen 42 (1) Akta Pengangkutan Jalan 1987 dan suspek ditahan ketika hadir untuk membantu siasatan, 8 malam tadi.

Menurutnya, mereka yang mempunyai maklumat berkaitan kejadian diminta menghubungi Pegawai Penyiasat Trafik Inspektor P Prathiparaj di talian 014-6178095.

“Pengguna jalan raya diingatkan supaya lebih berhati-hati dan bertimbang rasa semasa memandu supaya tidak membahayakan diri sendiri dan pengguna jalan raya yang lain,” katanya. – Harian Metro

Author

Media Variasi

View all posts

View all posts


Kerajaan umum dana RM2 juta kepada PINTA untuk perkasakan maahad tahfiz

KUALA LUMPUR: Kerajaan bersetuju menyumbangkan dana RM2 juta kepada Yayasan Gabungan Persatuan Institusi Tahfiz al-Quran Kebangsaan (PINTA) untuk memperkasa institusi maahad tahfiz di negara ini, kata Timbalan Perdana Menteri, Datuk Seri Dr Ahmad Zahid Hamidi.

Berucap pada majlis Himpunan 23K Huffaz Malaysia di Masjid Wilayah Persekutuan di sini hari ini, beliau berkata, dana itu adalah sebagai tanda sokongan kerajaan untuk usaha berkenaan.

“Pada masa ini terdapat 175,000 pelajar tahfiz daripada 1,199 maahad tahfiz berdaftar sementara 125,000 pelajar tahfiz lagi di maahad tahfiz yang tidak berdaftar.

“Maahad tahfiz tidak berdaftar ini, yayasan (PINTA) akan bantu. Maahad tahfiz yang tidak berdaftar tidak dapat bantuan kerajaan kerana tidak penuhi syarat,” katanya kepada pemberita selepas majlis itu.

Yayasan PINTA dan Koperasi PINTA adalah dua institusi yang dilancarkan secara rasmi hari ini di bawah PINTA, sebuah badan bukan kerajaan yang memperjuangkan kebajikan huffaz dan maahad tahfiz di seluruh negara.

Dalam ucapannya, Ahmad Zahid berkata, Perdana Menteri, Datuk Seri Anwar Ibrahim telah bersetuju supaya Pelan Tindakan Dasar Pendidikan Tahfiz Negara (DPTN) 2.0 dan Garis Panduan Pengurusan Institusi Tahfiz dilancarkan hari ini.

“Ia merupakan kesinambungan kepada Pelan Tindakan DPTN 2016-2020. Proses pembangunan pelan ini diurussetiakan JAKIM (Jabatan Kemajuan Islam Malaysia) serta melibatkan pelbagai pihak antaranya Pihak Berkuasa Agama Negeri (PBAN), agensi kerajaan dan persatuan-persatuan tahfiz,” katanya.

Ahmad Zahid yang juga Menteri Kemajuan Desa dan Wilayah berkata, kementeriannya telah mengambil tiga maahad tahfiz angkat untuk dijadikan sebagai maahad tahfiz TVET (Pendidikan dan Latihan Teknikal dan Vokasional)  dan jumlah itu akan ditingkatkan kepada 10 menjelang akhir tahun ini.

“Ia bertujuan melatih huffaz untuk memiliki kemahiran elektrikal, membaiki motor, membaiki pendingin hawa bagi mendapatkan sijil, diploma dan ijazah,” katanya.

Beliau berkata, Jawatankuasa Projek Khas Huffaz Profesional yang dipengerusikan beliau sendiri melibatkan pelbagai agensi termasuk Kementerian Pendidikan dan

Sementara itu, Ahmad Zahid berkata, peranan dan kedudukan al-Quran memainkan peranan penting dalam pembangunan Malaysia MADANI.

Dimensi rohaniah dalam gagasan MADANI memberi penekanan terhadap usaha pemerkasaan aspek nilai, akhlak, adab dan tatasusila budaya yang luhur dalam segenap aspek kehidupan masyarakat, katanya.


Muhyiddin tinggalkan Istana Negara tanpa bertemu media

KUALA LUMPUR: Pengerusi Perikatan Nasional (PN), Tan Sri Muhyiddin Yassin dilaporkan sudah meninggalkan pekarangan Istana Negara pada jam 5.10 petang tadi.

Ahli Parlimen Pagoh itu dilapor meninggalkan kawasan Istana tanpa menemui pengamal media yang rata-rata sudah menunggu di luar pintu berkenaan.

Muhyiddin hanya meluangkan masa kira-kira sejam menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Berita lanjut menyusul.

Author

Diyana Rahip

View all posts

View all posts


MAFI arah henti operasi tunda kereta di MAHA 2022 serta-merta

SERDANG: Pihak pengurusan acara Pameran Pertanian, Hortikultur dan Agro Pelancongan Malaysia (MAHA) 2022 diarahkan untuk menghentikan operasi tunda kereta, berkuat kuasa, serta-merta.

Arahan itu dikeluarkan oleh Kementerian Pertanian dan Industri Makanan (MAFI) menerusi kenyataan dikeluarkan hari ini.

Ia susulan, laporan eksklusif MEDIA VARIASI berhubung artikel ‘Media, pengunjung terkejut kereta ditunda, disaman RM100 tanpa notis di MAHA 2022’, semalam.

Menurut kenyataan itu, operasi tunda kereta dibuat bagi memastikan aliran trafik dan lalu lintas berjalan lancar dan efisien.

Selain itu, ia membantu kelancaran sistem letak kereta di setiap kawasan letak kereta dalam MAEPS bagi mengelakkan aliran trafik menjadi sesak apabila terdapat kenderaan yang menghalang kenderaan lain.

“Walau bagaimanapun, MAFI telah mengarahkan pihak pengurusan acara MAHA 2022 untuk menghentikan semua operasi tunda kereta di MAEPS, Serdang sepanjang penganjuran MAHA 2022 berkuat kuasa serta-merta.

“Mulai hari ini juga, petugas media hanya perlu menunjukkan pas media kepada petugas atau pengawal pintu masuk MAEPS untuk ke parkir yang dikhaskan di belakang Dewan A, MAEPS,” demikian menurut kenyataan itu.

Bagi kenderaan awam perlu diletakkan di tempat yang disediakan.

Kenyataan itu menambah, sebanyak 5,000 lot letak kereta disediakan di Laman Tiba 1.

Selain itu, sebanyak 3,500 lot letak kereta di Laman Tiba 2 disediakan bagi kemudahan pengunjung sepanjang MAHA 2022 berlangsung.

“Pengunjung dinasihatkan untuk meletakkan kenderaan di tempat yang disediakan bagi mengelakkan sebarang kesulitan kepada pengguna jalan raya dan menyebabkan kesesakan.

“Pihak MAFI akan sentiasa memastikan kemudahan, keselesaan dan keselamatan para pengunjung dan petugas media diberi perhatian sepanjang penganjuran MAHA 2022,” katanya.

Katanya, hari ketiga penganjuran merekodkan seramai 404,000 pengunjung ke pameran dwitahunan yang kali terakhir diadakan pada 2018 itu, di sini, sehingga 14 Ogos ini.

MEDIA VARIASI semalam melaporkan, pengamal media yang hadir untuk membuat liputan di MAHA 2022, terkejut dikenakan saman tanpa notis sebanyak RM100.

Insiden berlaku kira-kira jam 12 tengah hari apabila dua pengamal media terkejut kereta-kereta mereka ‘ghaib’ di satu lot letak kereta sebagaimana diarahkan pada awalnya oleh penganjur MAHA, MAEPS untuk kereta media.

Difahamkan, beberapa media daripada Bernama dan TV3 turut disaman selain pengunjung dan pempamer di kawasan sama sejak hari pertama.

Lebih aneh, syarikat yang menjaga tempat letak kereta itu tidak mempamerkan lesen daripada PBT.

Menurut seorang peniaga yang telah menyertai MAHA MAEPS sejak 2008 lagi, inilah kali pertama dia ditunda oleh pihak dalam MAEPS dan disaman operator tempat letak kereta RM100.

Author

Fhatihah Zakinan

View all posts

View all posts


Punca nahas Elmina didedah 10 pagi ini

PETALING JAYA: Punca nahas pesawat Beechcraft Premier 1 yang terhempas di Persiaran Elmina, Shah Alam pada 17 Ogos lalu yang meragut 10 nyawa termasuk Ahli Dewan Undangan Negeri (ADUN) Pelangai, Allahyarham Datuk Seri Johari Harun akan didedahkan hari ini.

Pesawat malang yang membawa lapan individu itu disahkan terhempas dua minit selepas mendapat kebenaran untuk mendarat di Lapangan Terbang Sultan Abdul Aziz Shah (LTSAS) Subang, tanpa sebarang isyarat ‘Mayday’ atau isyarat kecemasan yang kebiasaannya dilakukan juruterbang sekiranya berlaku masalah.

Menteri Pengangkutan, Anthony Loke Siew Fook berkata, laporan tersebut akan dimuat naik di laman sesawang Kementerian Pengangkutan selewat-selewatnya pukul 10 pagi ini.

Katanya, ia selari dengan ramalan dan harapan beliau supaya laporan itu dibentangkan kepada umum sebelum Hari Malaysia, Sabtu ini.

“Semua fakta terkandung dalam laporan itu,” katanya dalam sidang akhbar selepas meninjau pengoperasian tren baharu LRT laluan Kelana Jaya, di sini semalam.

Awal minggu lalu beliau memaklumkan, laporan tersebut adalah berdasarkan rakaman suara selama 30 minit daripada ‘memory puck’ dalam perakam suara kokpit (VCR) pesawat itu.

Data rakaman suara yang berada dalam komponen ‘memory puck’ pesawat itu, diekstrak oleh makmal di Florida, Amerika Syarikat selepas makmal teknikal di Singapura gagal berbuat demikian disebabkan kerosakan teruk komponen berkenaan akibat kebakaran.

Bantuan mengekstrak data daripada pengilang peralatan asal (OEM) yang mengeluarkan kotak CVR pesawat terbabit iaitu syarikat L3Harris.

Biro Siasatan Kemalangan Udara (BSKU) berhasil mendapatkan rakaman suara yang jelas serta berada dalam keadaan baik justeru siasatan terperinci dapat dilaksanakan bagi menentukan punca sebenar nahas.

Pihak Berkuasa Penerbangan Awam Malaysia (CAAM) memaklumkan, pesawat yang dikendalikan Jetvalet Sdn. Bhd. membawa enam penumpang serta dua kru penerbangan, dan telah berlepas dari Lapangan Terbang Antarabangsa Langkawi pada 2.08 petang menuju ke LTSAS.

Difahamkan pesawat itu melencong ke arah kanan daripada laluan asalnya selepas mendapat kebenaran untuk mendarat.

Akibat insiden tersebut, 10 individu termasuk seorang penghantar makanan dan pemandu e-hailing yang ketika itu menggunakan laluan di lokasi nahas turut terkorban.

Lapan penumpang pesawat yang maut dalam nahas tersebut adalah Datuk Seri Johari Harun, Muhammad Taufik Mohd. Zaki, Khairil Azwan Jamaludin, Shaharul Amir Omar, Mohammad Naim Fawwas Mohamed Muaidi, Idris Abdul Talib @ Ramali, Shahrul Kamal Roslan dan Heikal Aras Abdul Azim.

Dua pengguna jalan raya yang maut adalah penunggang motosikal, Muhammad Hafiz Muhammad Salleh dan pemandu kereta, Sharipudin Shaari.

Ketika proses mengeluarkan mangsa dari lokasi nahas, Ketua Polis Negara, Tan Sri Razarudin Husain memaklumkan bahawa terdapat sekitar 200 cebisan badan ditemukan di sekitar tempat kejadian. – Utusan

Author

Media Variasi

View all posts

View all posts


Pemetaan tidak sama dengan situasi sebenar

KUALA LUMPUR: Pemetaan kawasan berisiko sangat penting untuk beri gambaran sesuatu lokasi berisiko ancaman bencana atau tidak.

Sebagaimana dilaporkan di MEDIA VARIASI pada 18 Disember lalu, industri perladangan telah pun menggunakan ‘remote sensing’ teknologi dron bagi mengesan dan memeta ladang-ladang untuk meningkatkan penghasilan, pihak ladang berbelanja wang untuk tujuan ini.

Hari ini, Kementerian Kerja Raya Malaysia (KKR) mengakui Malaysia ketinggalan dalam menambah baik aspek pemetaan kawasan berisiko bencana.

Ketua Setiausaha KKR, Datuk Wira Wan Ahmad Uzir Wan Sulaiman berkata, dari sudut geografi pemetaan tiada sebarang pembinaan boleh dilakukan berhampiran cerun.

“Tidak dapat dinafikan kita memang ketinggalan tetapi saya tidak boleh komen lanjut mengenai perkara itu.

“Tetapi melalui guide line (garis panduan) yang kita keluarkan juga tidak boleh membina apa-apa yang berkaitan berhampiran cerun,” katanya kepada pemberita sambil menunjukkan satu buku garis panduan selepas Majlis Perasmian Hari Profesion Teknikal Negara 2022 (HTPN) di sini hari ini.

Beliau mewakili Menteri Kerja Raya, Datuk Seri Alexander Nanta Linggi.

HTPN bermula dari 19 hingga 21 Disember 2022 bertempat di Dewan Tan Sri Mahfoz Khalid Kuala Lumpur.

Mengungguli Teknologi Melonjak Pembangunan adalah tema sambutan HPTN tahun ini dengan mengambilkira transformasi penggunaan teknologi terkini khususnya di dalam bidang teknikal, di samping menggalakkan golongan muda sertai profesion teknikal.

Terdahulu, Wan Ahmad Uzir mengulas ketika ditanya adakah Malaysia masih ketinggalan dan gagal dalam melakukan pemetaan risiko bagi menghadapi bencana yang sistematik walaupun kerap berdepan dengan pelbagai malapetaka besar seperti banjir dan tanah runtuh hingga meragut banyak nyawa.

Tragedi tanah runtuh berlaku jam 2.42 pagi Jumaat lalu di tapak perkhemahan itu dengan setakat ini 61 mangsa selamat, 24 terkorban dan sembilan lagi masih hilang daripada keseluruhan 94 orang.

Author

Tun Puteh Wanti

View all posts

View all posts


Petronas tubuh Pusat Sains di Sandakan dan Tawau

TAWAU: Petronas akan menubuhkan dua pusat sains iaitu di Tawau dan Sandakan yang akan membantu penduduk terutama pelajar untuk mendapat akses pembelajaran sekali gus meningkatkan kesedaran ke arah pembudayaan Sains, Teknologi, Kejuruteraan dan Matematik (STEM).

Naib Presiden Kanan, Pelaksanaan Projek dan Teknologi Petronas, Datuk Bacho Pilong berkata, pusat sains yang akan dilengkapi dengan maker studio dan playsmart itu akan dibina di Perpustakaan Wilayah Tawau dan Perpustakaan Wilayah Sandakan.

“Projek ini menelan belanja sebanyak RM10 juta dan dijangka siap pada 2024, pusat sains ini bakal memberi pengalaman yang menyeronokkan kepada para pelajar, guru dan penduduk setempat dengan pelbagai aktiviti yang boleh dilakukan secara interaktif apabila berkunjung ke pusat sains berkenaan.

“Petronas berharap pusat sains ini menyumbang kepada pembangunan modal insan dan peningkatan kemahiran komuniti setempat di Tawau dan Sandakan,” katanya ketika berucap pada prapelancaran Pusat Sains Tawau dan Sandakan disempurnakan Menteri Sains, Teknologi dan Inovasi Sabah, Datuk Yakub Khan.

Menurutnya, sejak 2010 hingga kini Petronas membelanjakan lebih RM295 juta peruntukan untuk melaksanakan pelbagai program pendidikan serta pembangunan modal insan di Sabah dan lebih 1 juta penduduk menerima manfaat.

Sementara itu, Yakub berharap pusat sains sama turut dapat diwujudkan di tiga atau lima daerah lain pada masa hadapan untuk menarik minat komuniti mendalami bidang STEM memandangkan keadaan geografi negeri ini yang agak luas.

“Mungkin pada 2023, Petronas boleh mempertimbangkan untuk pembinaan tiga lagi pusat sains di perpustakaan negeri termasuk di Kota Belud,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


JAIPs tarik balik kebenaran kutipan Tabung Aman Palestin

KANGAR: Jabatan Hal Ehwal Agama Islam Negeri Perlis (JAIPs) mengesahkan telah menarik balik kebenaran kutipan Tabung Aman Palestin di Perlis sehingga siasatan selesai.

Pengarah JAIPs, Najmuddin Abdul Karim berkata, kebenaran kutipan oleh badan bukan kerajaan (NGO) itu dihentikan berkuat kuasa Khamis lepas.

Beliau memaklumkan, tindakan terbabit dilakukan berdasarkan surat diterima JAIPs daripada Jabatan Mufti Negeri Perlis.

“Ia berikutan Jabatan Mufti Negeri Perlis ada menerima aduan mengenai isu Aman Palestin ini.

“Susulan itu, JAIPs telah menarik balik kebenaran kutipan oleh Aman Palestin berkuat kuasa 12 Oktober 2023 hingga siasatan selesai,” katanya seperti dilapor Sinar Harian.

Sebelum ini, laman Facebook rasmi ProMedia Tajdid pada 11 Oktober lepas memuat naik surat dikeluarkan Jabatan Mufti Negeri Perlis bertarikh 24 Ogos 2023, yang meminta JAIPs agar tidak membenarkan kutipan Tabung Aman Palestin dilaksanakan di premis agama Islam negeri itu.

Dalam surat ditulis Mufti Perlis, Datuk Dr Mohd Asri Zainul Abidin, pihak jabatan mufti negeri itu berpendapat, ada hal yang tidak jelas dan menimbulkan persoalan berhubung kutipan Tabung Aman Palestin.

“Aduan beberapa pihak meminta agar pertubuhan itu disiasat berkaitan wang yang dipungut dan dikumpulkan selama ini.

“Untuk itu, pihak jabatan ingin memberikan pandangan agar pihak jabatan tuan (JAIPs) tidak membenarkan pertubuhan tersebut membuat kutipan di premis-premis agama Islam di negeri ini sehingga siasatan dan kepastian diperolehi,” tulisnya.

Pada 9 Oktober lepas, media melaporkan Mufti Perlis menerusi satu hantaran di aplikasi X meminta orang ramai berhati-hati dengan ‘scammer’ atau sindiket penipuan, yang cuba mengambil kesempatan mengumpul dana kononnya untuk membantu rakyat Palestin.

Beliau tidak menolak ada pihak sedemikian akan muncul untuk meraih simpati orang ramai, dengan menggunakan isu serangan Israel terhadap Palestin demi kepentingan diri.

“Bila Palestin diserang, ramai scammer dalam negara kita akan mengambil kesempatan mengumpul dana kononnya untuk Palestin. Padahal untuk diri mereka sendiri.

“Hati-hati dengan penunggang nama Palestin!” katanya.

Author

Fazleen Safina Abd Jamil

View all posts

View all posts


Polis tahan lelaki mengamuk dalam restoran

KUALA LUMPUR: Polis menahan seorang lelaki tempatan selepas tular videonya mengamuk serta membaling bungkusan makanan dan minuman di sebuah restoran di sini Ahad lepas.

Ketua Polis Daerah Subang Jaya, ACP Wan Azlan Wan Mamat berkata, lelaki berusia 50 tahun ditahan pada 1 pagi tadi di Jalan Samudera Utara 2, Taman Samuidera, Batu Caves, Selangor.

Beliau berkata, penahanan lelaki itu berikutan satu laporan polis yang dibuat seorang wanita pada Selasa lalu setelah mendapati insiden suspek mengamuk tular di media sosial.

“Dalam video berkenaan, kira-kira 9 pagi, semasa pengadu bersama pekerja sedang melayan pelanggan di sebuah restoran, seorang lelaki iaitu suspek secara tiba-tiba bertindak agresif.

“Lelaki itu menjerit dan membaling bungkusan makanan serta air minuman panas ke dalam kedai dan terkena anak pengadu yang berumur empat tahun,” katanya dalam kenyataan hari ini.

Wan Azlan berkata,me hasil siasatan mendapati suspek yang tidak bekerja itu mempunyai lima rekod berkaitan jenayah.

Suspek kini direman sehingga 14 Jun depan bagi membantu siasatan dijalankan mengikut Seksyen 506/352 Kanun Keseksaan kerana melakukan ugutan jenayah dan menggunakan kekerasan jenayah. – BERNAMA


Bomba jumpa lelaki lemas di bawah rumah sendiri

PASIR MAS: Jabatan Bomba dan Penyelamat Malaysia (JBPM) Negeri Kelantan menemui seorang lelaki yang dikhuatiri telah lemas akibat banjir yang melanda kawasan kediamannya di Kampung Chenerai, Kelantan.

Komander Operasi JBPM Kelantan, PPgB Ahmad Ridhuan Mohamad Ghazali berkata, mangsa merupakan seorang lelaki dewasa berusia 45 tahun yang dilaporkan telah hilang sejak petang semalam.

Pasukannya menemui mangsa di bawah rumahnya kira-kira jam 10.45 pagi tadi.

“Pada hari Rabu, 21 Disember 2022, Bomba Kelantan terima panggilan kecemasan kejadian lemas yang berlaku di Kampung Chenerai, Pasir Mas pada jam 1.50 petang. Anggota daripada BBP Pasir Mas telah keluar ke lokasi kejadian sejurus menerima panggilan tersebut.

“Pada hari pertama pencarian, operasi mencari dan menyelamat mangsa telah ditangguhkan pada jam 7 malam.

“Unit khas PPDA daripada BBP Pengkalan Chepa telah dikerahkan ke lokasi kejadian bagi membantu mencari mangsa yang hilang dan mula menjalankan pencarian bermula jam 9.45 pagi tadi,” katanya.

Tambah beliau, pasukan PPDA bertindak membawa keluar mangsa dan menyerahkannya kepada pihak Polis Diraja Malaysia (PDRM) untuk tindakan lanjut.

Author

Diyana Rahip

View all posts

View all posts